text:
Disembala 26–Janyuwale 1
YESAYA 17-23
Sumu 123 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“Awo Ŵakugwiliskira Ntchito Uheni Nkhongono Zawo Ŵakupokeka Mazaza”: (Mamin. 10)
Yes 22:15, 16—Shebina wakagwiliskira ntchito uheni mazaza agho wakaŵa nagho (ip-1-CN peji 238-239 ndime 16-17)
Yes 22:17-22—Yehova wakamufumiskapo Shebina pa udindo na kuŵikapo Eliyakimu (ip-1-CN peji 239-240 ndime 17-18)
Yes 22:23-25—Ivyo vikachitikira Shebina ni sambiro kwa ise (w07 4/1 peji 4 ndime 6; ip-1-CN peji 240-241 ndime 19-20)
-
Ivyo Tasambira: (Mamin. 8)
Yes 21:1—Kasi ntchigaŵa wuli icho chikachemekanga “mapopa gha ku nyanja,” ndipo chifukwa wuli? (w07 3/1 peji 9 ndime 3)
Yes 23:17, 18—Kasi malipiro gha Ture ghakaŵa wuli “chinthu chakupatulika kwa Yehova”? (ip-1-CN peji 253-254 ndime 22-24)
Kasi ivyo nasambira pakuŵerenga Baibolo sabata iyi, vikunisambizga vichi za Yehova?
Kasi nasanga fundo wuli pakuŵerenga Baibolo sabata iyi izo ningakaphalirako ŵanthu pakupharazga?
-
Kuŵerenga Baibolo: (Mamin. 4 panji kuchepera apa) Yes 17:1-14
PHARAZGANI MWALUSO
Paulendo wakwamba: (Mamin. 2 panji kuchepera apa) bh—Kuti mwambe kusambira nayo na buku ili, gwiliskirani ntchito kavidiyo kakuti, Chifukwa Wuli Mukwenera Kusambira Baibolo? (Manyani ichi: Mukwenera yayi kuwoneska kavidiyo aka pakuchita chiyezgelero.)
Ulendo Wakuwelerako: (Mamin. 4 panji kuchepera apa) bh—Kwambiska sambiro la Baibolo, ndipo panganani kuti mukawereso.
Sambiro la Baibolo: (Mamin. 6 panji kuchepera apa) lv peji 150-151 ndime 10-11—Mupharazgirani mwaluso.
UMOYO WACHIKHRISTU
Sumu 44
Kasi ‘Mulutilirenge Kuŵa Maso’?: (Mamin. 8) Nkhani. Yiyowoyeke na mulara. Yafuma mu Gongwe la Mulinda la Malichi 15, 2015, peji 12-16. Ŵachiskani wose kuti ŵalutilire kuŵa maso nga umo ŵakachitira ŵamwali 5 ŵa mu ntharika ya Yesu kweniso mulinda uyo Yesaya wakamuwona mu mboniwoni.—Yes 21:8; Mt 25:1-13.
Ivyo Gulu Likuchita: (Mamin. 7) Woneskani vidiyo ya Disembala ya Ivyo Gulu Likuchita.
Sambiro la Baibolo la Mpingo: (Mamin. 30) ia mutu 14 ndime 1-13
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 141 na Lurombo


c: text/html

text:
SAMBIRO 20
Kasi Wupu Wakulongozga Ukuchita Vichi?
Kale, mu Yerusalemu mukaŵa “ŵapositole na ŵalara” ŵachoko waka awo ŵakadumuranga nkhani zakuzirwa m’malo mwa Ŵakhristu ŵanyawo. (Milimo 15:2) Para kuli nkhani, ŵakaŵazganga Malemba na kulomba mzimu wa Chiuta kuti uŵalongozge, ntheura ‘ŵakakolerananga na mtima umoza.’ (Milimo 15:25) Ndivyo Wupu Wakulongozga ukuchita mazuŵa ghano.
Ŵakuchita khumbo la Chiuta. Ŵakhristu awo ŵali mu Wupu Wakulongozga ŵakutemwa chomene Mazgu gha Chiuta, ndipo ŵakumanya kulongozga na kuzgora mafumbo ghakukhwaskana na Baibolo. Ŵakukumana sabata yiliyose kuti ŵawone umo ntchito yikwendera pa charu chose. Iwo ŵakuchita nga umo ŵakachitiranga ŵapositole na ŵanalume ŵalara kale. Ŵakulemba makalata panji kutuma ŵalaŵiliri ŵakwendakwenda kuti ŵapeleke ulongozgi. Ichi chikovwira kuti ŵanthu ŵa Chiuta ŵakoleranenge pakuchita vinthu. (Milimo 16:4, 5) Wupu Wakulongozga ukulaŵilira ntchito ya kunozga chakurya chauzimu, na kuchiska wose kuŵikapo mtima pa ntchito ya kupharazga. Kweniso ukwimika ŵabali kuti ŵachite milimo yakupambanapambana.
Ŵakulongozgeka na mzimu wa Chiuta. Kuti Wupu Wakulongozga umanye icho ungachita, ukulaŵiska kwa Muwusi wa Chilengiwa chose, Yehova, ndiposo kwa Mutu wa mpingo, Yesu. (1 Ŵakorinte 11:3; Ŵaefeso 5:23) Awo ŵali mu wupu uwu ŵakujitora nga mbalongozgi yayi. Iwo, pamoza na Ŵakhristu ŵanyawo ŵakuphakazgika na mzimu wa Chiuta, “ŵakulutilira kulondezga Mwana wa mberere kulikose uko wakuya.” (Chivumbuzi 14:4) Ŵabali mu wupu uwu, ŵakuwonga para tikuŵalombera kwa Chiuta.
Kasi mbanjani ŵakalongozganga kale?
Kasi awo ŵali mu Wupu Wakulongozga ŵakuchita wuli kuti Chiuta waŵadangilire?
Manyani Vinandi
Kasi Ni Njani Uyo Wakayambiska Gulu la Ŵakaboni ŵa Yehova?
Charles Taze Russell wakayambiska chisopa chinyake yayi. Ŵazgani kuti mumanye chifukwa.

robotstxt: allowed

filter: keep


text: 39 Pa nyengo yira, Merodaki-baladani mwana wa Baladani themba la Babuloni wakatuma makalata na chawanangwa kwa Hezekiya,+ chifukwa wakapulika kuti wakalwara ndipo wali kuchira.+2 Ntheura Hezekiya wakaŵapokelera mwakukondwa* na kuŵalongora nyumba yake yakusungamo vyuma,+ siliva, golide, mafuta gha basamu na mafuta ghanyake ghawemi, vilwero vyake vyose, na vyose ivyo vikasangika mu usambazi wake. Pakaŵavya icho Hezekiya wakaleka kuŵalongora mu nyumba yake na mu muwuso wake wose.3 Penepapo ntchimi Yesaya yikiza kwa Themba Hezekiya na kulifumba kuti: “Kasi ŵanthu aŵa ŵayowoyachi ndipo ŵafuma nkhu?” Hezekiya wakati: “Ŵafuma ku charu chakutali, ku Babuloni.”+4 Wakafumbaso kuti: “Kasi ŵawonachi mu nyumba yinu?” Hezekiya wakati: “Ŵawona chilichose mu nyumba yane. Palije icho nindaŵalongore mu usambazi wane.”5 Sono Yesaya wakati kwa Hezekiya: “Pulikani mazgu gha Yehova wa mawumba,6 ‘Wona, mazuŵa ghakwiza, vyose ivyo vili mu nyumba yako na vyose ivyo ŵasekuru ŵako ŵakasunga m’paka muhanya uno vizamutolekera ku Babuloni. Palije icho chizamusidikapo,’+ wakuti Yehova.+7 ‘Ndipo ŵana ŵako ŵanyake awo ubabenge ŵazamutoleka. Ŵazamuŵa ŵantchito mu nyumba ya themba la Babuloni.’”+8 Penepapo Hezekiya wakati kwa Yesaya: “Mazgu gha Yehova agho wayowoya ngawemi.” Wakatiso: “Chifukwa mu umoyo* wane muŵenge mtende na kufwasa.”*+


text: 7 Penepapo Yerubibaala, ndiko kuti Gidiyoni,+ na ŵanthu wose awo ŵakaŵa nayo, ŵakawuka mulenjilenji ŵakazenga msasa pa chisimi cha Harodi. Msasa wa Midiyani ukaŵa kumpoto, mu chidika pa kaphiri ka More.2 Yehova wakati kwa Gidiyoni: “Uli na ŵanthu ŵanandi chomene kuti nipeleke Midiyani mu woko lawo.+ Nkhopa kuti Israyeli wangamba kujithumbwa pa ine na kuti: ‘Woko lane laniponoska.’+3 Sono pharazga panthazi pa ŵanthu kuti: ‘Yose uyo wakopa na kutenthema, wawelere kukwake.’”+ Ntheura Gidiyoni wakaŵayezga. Ndipo ŵanthu 22,000 ŵakawelera ku nyumba, ŵanthu 10,000 ndiwo ŵakakhalapo.4 Yehova wakatiso kwa Gidiyoni: “Uchali na ŵanthu ŵanandi chomene. Uŵaphalire kuti ŵakhilire ku maji kuti nkhaŵayezge kwenekura. Para nkhuti kwa iwe: ‘Uyu ndiyo walutenge nawe,’ ndiyo walutenge nawe, kweni para nkhuti: ‘Uyu walutenge nawe yayi,’ wangalutangako yayi.”5 Ntheura wakatora ŵanthu na kukhilira nawo ku maji.Penepapo Yehova wakati kwa Gidiyoni: “Yose uyo wakuteka maji pa chikufi na kumwa umuŵike payekha, awo ŵakujikama makongono pakumwa maji nawo uŵaŵike paŵekha.”6 Ŵanthu awo ŵakatekanga maji pa chikufi na kumwa ŵakaŵa 300. Kweni ŵanyawo wose ŵakajikama pakumwa maji.7 Yehova wakati kwa Gidiyoni: “Nimuponoskaninge na ŵanthu 300 awo ŵakatekanga maji pa chikufi na kumwa, ndipo nipelekenge Midiyani mu woko lako.+ Kweni ŵanthu ŵanyake wose ŵawelere kukwawo.”8 Ntheura ŵakati ŵatora vyakurya na mbata ku ŵanthu ŵara, wakawezga ŵanthu ŵanyake wose ŵa Israyeli kukwawo, wakakhala na ŵanalume 300 pera. Msasa wa Midiyani ukaŵa musi mwake, mu chidika.+9 Mu usiku wenewura, Yehova wakati kwa iyo: “Wuka, wukira msasa, pakuti nawupeleka mu woko lako.+10 Kweni usange ukopa kuwukira, khilira ku msasa pamoza na Pura muteŵeti wako.11 Ukapulikizge ivyo ŵakuyowoya, pamanyuma wamuŵa na chikanga* kuwukira msasa.” Penepapo Gidiyoni na Pura muteŵeti wake ŵakakhira m’paka musi mwa msasa wa ŵankhondo.12 Sono Midiyani, Amaleki, na ŵanthu wose ŵakumafumiro gha dazi+ ŵakazura mu chidika nga ni zombe. Ngamila zawo zikaŵa zambura mapendeko,+ zinandi nga ni mchenga mumphepete mwa nyanja.13 Sono Gidiyoni wakiza, ndipo mu msasa mukaŵa munthu uyo wakalongosoleranga munyake loto, wakatenge: “Nalota loto ili. Panguŵa kachibama ka balere ako kakunkhuranga mu msasa wa Midiyani. Kangwiza ku hema na kulitimba chomene na kuliwiskira pasi.+ Nadi, kangulipasura hema, ndipo hema lose languwa pasi khwapata.”14 Munyake yura wakati: “Apa mbwenu ndikuti ni lupanga lwa Gidiyoni+ mwana wa Yowashi, munthu wa Israyeli. Chiuta wapeleka Midiyani na msasa wose mu woko lake.”+15 Gidiyoni wakati wapulika munthu yura wakulongosora loto na ng’anamuro lake,+ wakasindama na kusopa. Pamanyuma wakawelera ku msasa wa Israyeli, wakati: “Wukani, Yehova wapeleka msasa wa Midiyani mu woko linu.”16 Kufuma apo, wakagaŵa ŵanalume 300 ŵara mu magulu ghatatu, ndipo wose wakaŵapa mbata+ na viŵiya vikuru vyambura kanthu na miliko* mukati mwa viŵiya.17 Wakati kwa iwo: “Mulaŵiskenge kwa ine, ndipo muchitenge ivyo ine nkhuchita. Para nafika musi mwa msasa, mukachite ivyo nkhuchita.18 Para nalizga mbata, ine na wose awo ŵali nane, namwe mulizge mbata kuzingilizga msasa wose, na kuchemerezga kuti: ‘Nkhondo ya Yehova na ya Gidiyoni!’”19 Gidiyoni na ŵanalume 100 awo ŵakaŵa nayo ŵakafika musi mwa msasa pakwamba pa ulinda wapakati pa usiku,* ŵati ŵamara kuŵika ŵankhondo mu malo ghawo. Ŵakalizga mbata+ na kuswa viŵiya vikuru ivyo vikaŵa mu mawoko ghawo.+20 Ntheura magulu ghatatu ghara ghakalizga mbata na kuswa viŵiya. Ŵakakolera miliko mu woko lawo lamazere na kulizga mbata na woko lawo lamalyero, ŵakachemerezga kuti: “Lupanga lwa Yehova na lwa Gidiyoni!”21 Pa nyengo iyi, munthu waliyose wakimilira pa malo ghake kuzingilizga msasa, ndipo ŵasilikari wose ŵakachimbira, ŵakachemerezganga uku ŵakuchimbira.+22 Ŵanalume 300 ŵara ŵakalutilira kulizga mbata, ndipo Yehova wakachitiska ŵanthu ŵa mu msasa kugwazana ŵekhaŵekha na lupanga.+ Ŵasilikari ŵakachimbira m’paka ku Beti-shita, kulazga ku Zerera, na kukafika kuwaro kwa Abelu-mehola+ kufupi na Tabati.23 Penepapo ŵanalume ŵa Israyeli ŵakachemeka kufuma kwa Nafutali, Asheri, na Manase+ yose, ndipo ŵakaskera Midiyani.24 Gidiyoni wakatuma mathenga ku chigaŵa chose cha mapiri cha Efurayimu, wakati: “Khirani muwukire Midiyani, muŵajande pa maji m’paka ku Beti-bara na Yorodani.” Ntheura ŵanalume wose ŵa Efurayimu ŵakawungana, ŵakajanda pa maji m’paka ku Beti-bara na Yorodani.25 Kweniso ŵakakora ŵakaronga ŵaŵiri ŵa Midiyani, Orebu na Zeebu. Orebu ŵakamukomera pa jalawe la Orebu,+ ndipo Zeebu ŵakamukomera pa chakukamiramo mpheska cha Zeebu. Ŵakalutilira kuskera Midiyani,+ ndipo ŵakiza na mitu ya Orebu na Zeebu kwa Gidiyoni mu chigaŵa cha Yorodani.


text:
NKhani Nambara 68: Ŵasepuka Ŵaŵiri Awo Ŵakaŵaso Ŵamoyo
Usange ungafwa, kasi amama ŵako ŵangajipulika wuli usange ungawuka na kuŵaso wamoyo? Ŵangakondwa comene! Kweni, kasi para munthu wafwa wangaŵaso wamoyo? Kasi cili kucitikapo na kale?
Awona ŵanthu ŵatatu awo ŵali apa. Mwanalume ni nchimi Eliya. Mwanakazi ni cokoro ca ku Zarefati, ndipo musepuka uyo ni mwana wake. Zuŵa linyake mwana wakarwara. Matenda ghakakulirakulira ndipo paumaliro pake wakafwa. Eliya wakaphalira mwanakazi uyu kuti: ‘Nipani mwana winu.’
Eliya wakatora mwana wakufwa na kukwera nayo ku cipinda ca pacanya na kumugoneka pa bedi. Wakalomba kuti: ‘A Yehova, nkhumulombani kuti umoyo wa mwana uweleremo.’ Mwana wakamba kuthuta! Pa nyengo yeneyiyo Eliya wakatora mwana yura na kukhira nayo, na kuphalira amama ŵake kuti: ‘Wonani, mwana winu ngwamoyo!’ Ici ndico cifukwa cake amama ŵake mbakukondwa comene pa cithuzithuzi apa.
Nchimi yinyake yakuzirwa ya Yehova yikaŵa Elisha. Wakateŵeteranga nga ni movwiri wa Eliya. Kweni mukuluta kwa nyengo Yehova wakagwiliskira nchito Elisha kucita minthondwe. Zuŵa linyake Elisha wakaluta ku msumba wa Shunemu, uko mwanakazi munyake wakamucitira lusungu comene. Nyengo yikati yalutapo mwanakazi uyu wakababa mwana musepuka.
Mulenji unyake, mwana uyu wakati wakura, wakaluta kwa adada ŵake awo ŵakaŵa ku munda. Mwamabuci mwana wakacemerezga kuti: ‘Mutu wane ukuŵinya!’ Ŵati ŵafika nayo ku nyumba, mwana wakafwa. Mwee, naco nchitima ico amama ŵake ŵakaŵa naco! Penepapo amama ŵake ŵakaluta kuti ŵakaceme Elisha.
Elisha wakati wiza, wakanjira mu cipinda umo mukaŵa mwana wakufwa. Wakalomba kwa Yehova na kugona pacanya pa mwana. Mwambura kucedwa thupi la mwana likamba kuthukira, ndipo wakayethyemula kankhondi na kaŵiri. Naco nchimwemwe ico amama ŵake ŵakaŵa naco ŵakati ŵanjira na kusanga kuti mwana wawo ngwamoyo!
Ŵanthu ŵanandi ŵali kufwa. Ici capangiska ŵabali na mabwezi ghawo kuŵa na citima cikuru. Ise tilije nkhongono ya kuwuskira ŵakufwa. Kweni Yehova wali nayo. Kunthazi uku tisambirenge umo iye wazamuwuskira ŵanthu ŵanandi kuti ŵaŵeso ŵamoyo.
1 Mathemba 17:8-24; 2 Mathemba 4:8-37.
Mafumbo
- Kasi ŵanthu ŵatatu awo ŵali apa mbanjani, ndipo nchivici ico cacitikira mwana musepuka uyu?
- Cifukwa wuli Eliya wakamulombera mwana uyu, ndipo nchivici cikacitika?
- Kasi movwiri wa Eliya wakaŵa njani?
- Cifukwa wuli Eliya wakacemekera ku nyumba ya mwanakazi wa ku Shunemu?
- Kasi Eliya wakacitaci, ndipo nchivici ico cikacitikira mwana uyo wakafwa?
- Kasi Yehova wali na nkhongono za mtundu mbu, nga ni umo wakalongolera kwizira mwa Eliya na Elisha?
Mafumbo ghanyake
- Ŵazgani 1 Mathemba 17:8-24.
Kasi kugomezgeka kwa Eliya na cipulikano cake vikayezgeka wuli? (1 Mathe. 17:9; 19:1-4, 10)
Cifukwa wuli cipulikano ca mwanakazi wa ku Zarefati uyo wakaŵa cokoro cikaŵa capadera? (1 Mathe. 17:12-16; Luka 4:25, 26)
Ivyo vikacitikira cokoro ca ku Zarefati vikusimikizgira wuli unenesko wa mazgu gha Yesu agho ghali pa Mateyu 10:41, 42? (1 Mathe. 17:10-12, 17, 23, 24)
- Ŵazgani 2 Mathemba 4:8-37.
Kasi mwanakazi wa ku Shunemu wakutisambizgaci pa nkhani ya kupokelera ŵalendo? (2 Mathe. 4:8; Luka 6:38; Rom. 12:13; 1 Yoh. 3:17)
Kasi tingalongora wuli lusungu ku ŵateŵeti ŵa Ciuta mazuŵa ghano? (Mil. 20:35; 28:1, 2; Gal. 6:9, 10; Heb. 6:10)


text: 13 Pa nyengo yira, pakaŵa ŵanthu ŵanyake awo ŵakaphalira Yesu kuti Pilato wakakoma Ŵagalileya awo ŵakapelekanga sembe.2 Yesu wakaŵazgora kuti: “Kasi mukughanaghana kuti Ŵagalileya aŵa ŵakaŵa ŵakwananga chomene kuluska Ŵagalileya ŵanyake wose chifukwa chakuti vinthu ivi vikaŵawira?3 Yayi. Namwe muzamufwa mwakuyana waka para mundang’anamuke mtima.+4 Kasi mukughanaghana kuti ŵanthu 18 awo chigongwe cha Siloamu chikaŵawira na kuŵakoma, ŵakaŵa ŵakwananga chomene kuluska ŵanthu ŵanyake wose awo ŵakukhala mu Yerusalemu?5 Yayi. Namwe muzamufwa mwakuyana waka para mundang’anamuke mtima.”6 Ndipo wakayowoyaso ntharika iyi: “Munthu munyake wakaŵa na khuni la mkuyu lakupandika mu munda wake wa mpheska, ndipo wakiza kuzakapenja vipambi mu khuni kweni wakasangamo kanthu yayi.+7 Ndipo wakati kwa wakupwelelera munda wa mpheska, ‘Ni vyaka vitatu sono nkhwiza kuzakapenja vipambi mu khuni ili la mkuyu, kweni nindasangemo kanthu. Lidumura! Kasi pali chifukwa chakuti linangenge waka dongo?’8 Wakamuzgora kuti, ‘Fumu, mulilekeso dankha chaka chino, nijime musi na kuŵikamo manyoŵa.9 Usange munthazi lizamupambika vipambi, ntchiwemi, kweni usange chara, muzamulidumulira pasi.’”+10 Sono wakasambizganga mu sunagoge pa Sabata.11 Ndipo wonani, pakaŵa mwanakazi uyo wakaŵa na mzimu uheni uwo ukamulwariska vyaka 18. Wakakokonyara msana ndipo wakatondekanga kwinuka.12 Yesu wakati wamuwona, wakati: “Wamwanakazi, wafwatuka ku ulwari wako.”+13 Yesu wakaŵika mawoko ghake pa mwanakazi yura, nyengo yeneyiyo wakanyoloka na kwamba kupeleka uchindami kwa Chiuta.14 Kweni mulara wa sunagoge wakakwiya chifukwa chakuti Yesu wakachizga munthu pa Sabata. Wakaphalira mzinda kuti: “Pali mazuŵa 6 ghakugwilira ntchito,+ ntheura mu mazuŵa agha mwizenge na kuzakachizgika, kweni pa zuŵa la Sabata chara.”+15 Kweni Fumu yikati kwa iyo: “Ŵapusikizgi,+ asi mose pa Sabata mukusutura ng’ombe yinu panji mbunda yinu mu chiŵaya na kuyilongozga kuti yikamwe maji?+16 Kasi ntchakwenelera chara kuti mwanakazi uyu, uyo ni mwana wa Abrahamu, ndiposo uyo Satana wakamukaka vyaka 18, kuti wasutulike ku suzgo ili pa zuŵa la Sabata?”17 Sono wakati wayowoya vinthu ivi, wose awo ŵakamususkanga soni zikamba kuŵakora. Kweni mzinda wose ukamba kusekelera pa vinthu vyose vyauchindami ivyo wakachita.+18 Ntheura wakayowoyaso kuti: “Kasi Ufumu wa Chiuta ukuyana na vichi, ndipo ningawuyaniska na vichi?19 Uli nga ni njere ya sinapi iyo munthu wakatora na kupanda mu munda wake, ndipo yikakura na kuŵa khuni likuru, ndipo tuyuni twamudera tukakhalanga mu minthavi yake.”+20 Ndipo wakayowoyaso kuti: “Kasi Ufumu wa Chiuta ningawuyaniska na vichi?21 Uli nga ni nthukumusi iyo mwanakazi wakatora na kusazga na ufu wakukwana vipimo vitatu vikuru,* m’paka bulunga lose likatukumuka.”+22 Ndipo wakendanga mu msumba na msumba ndiposo muzi na muzi, kusambizga na kulutilira ulendo wake wa kuya ku Yerusalemu.23 Sono munthu munyake wakati kwa iyo: “Fumu, kasi awo ŵazamuponoskeka mbachoko waka?” Iyo wakati kwa iwo:24 “Limbikirani chomene kunjira pa mulyango ufinyi,+ chifukwa ŵanandi, nkhumuphalirani, ŵazamukhumba kunjiramo kweni ŵazamutondeka.25 Para mweneko wa nyumba wawuka na kujara chijaro, muzamuyimilira kuwaro na kukhung’uska pa chijaro, na kuyowoya kuti: ‘Fumu, tijuliraniko.’+ Kweni iyo wazamumuzgorani kuti, ‘Nkhumanya chara uko mwafuma.’26 Penepapo muzamwamba kuyowoya kuti, ‘Tikarya na kumwa panthazi pinu, ndipo mukasambizganga mu misewu yithu yikuru.’+27 Kweni iyo wazamuti kwa imwe, ‘Nkhumanya yayi uko mwafuma. Fumaniko kwa ine, mose imwe mukuchita ubendezi!’28 Kwenekura ndiko mwamulilira na kuska mino ghinu, apo muzamuwona Abrahamu, Yisake, Yakhobe, na ntchimi zose mu Ufumu wa Chiuta, kweni imwe mwaponyeka kuwaro.+29 Kweniso ŵanthu ŵazamufuma kumafumiro gha dazi na kumanjiliro gha dazi, ndiposo kumpoto na kumwera. Ŵazamukhala pa thebulu mu Ufumu wa Chiuta.30 Ndipo wonani, pali awo mbaumaliro awo ŵazamuŵa ŵakwamba, ndipo pali awo mbakwamba awo ŵazamuŵa ŵaumaliro.”+31 Mu ora lenelira Ŵafarisi ŵanyake ŵakiza na kumuphalira kuti: “Fumanimo muno ndipo lutaninge, chifukwa Herode wakukhumba kumukomani.”32 Yesu wakati kwa iwo: “Lutani, mukamuphalire kambwe yura kuti, ‘Wona, nkhufumiska viŵanda na kuchizga ŵanthu muhanya uno na namachero, ndipo zuŵa lachitatu nizamuŵa kuti namara.’33 Ndipouli, nkhwenera kulutilira ulendo wane muhanya uno, machero, na namachero ghara, chifukwa chingachitika yayi kuti ntchimi yikomekere kuwaro kwa Yerusalemu.+34 Yerusalemu, Yerusalemu, uyo wakukoma ntchimi na kudinya na malibwe awo ŵakatumika kwa iyo.+ Nkhakhumbanga kuwunganya ŵana ŵako kanandi waka, nga umo nyatazi wakuwunganyira twana twake kusi ku mapapindo ghake. Kweni imwe mukakhumba chara.+35 Wonani, nyumba yinu yajowoleka.+ Nkhumuphalirani kuti, muzamuniwonaso chara m’paka muzakayowoye kuti, ‘Ngwakutumbikika uyo wakwiza mu zina la Yehova!’”*+


text:
Umo Chiwuka cha Yesu Chikutovwilira
“Wali kuwuskika.”—MAT. 28:6.
1, 2. (a) Kasi ŵalongozgi ŵanyake ŵa chisopa ŵakakhumbanga kumanya vichi? Kasi Petrosi wakazgora wuli? (Wonani chithuzithuzi chakwamba.) (b) Kasi ntchivichi icho chikawovwira Petrosi kuti waŵe na chikanga pa nyengo iyi?
MAZUŴA ghachoko waka pamanyuma pa nyifwa ya Yesu, mpositole Petrosi wakakumana na ŵanthu ŵakofya kweniso ŵakali. Ŵakaŵa ŵalongozgi ŵa chisopa cha Chiyuda. Ŵanthu aŵa ndiwo ŵakakomeska Yesu. Petrosi wakachizga munthu uyo wakaŵa wakupendera kufuma apo wakababikira. Ntheura, iwo ŵakakhumbanga kuti Petrosi waŵalongosolere uko kukafuma nkhongono izo wakachizgira munthu uyu. Kweniso ŵakakhumbanga kumanya kuti Petrosi wakachita ivi mu zina la njani. Mwachikanga, mpositole Petrosi wakazgora kuti: ‘Mu zina la Yesu Khristu Munazarete, uyo imwe mukamupayika kweni uyo Chiuta wakamuwuska ku ŵakufwa, mwa iyo uyu, munthu uyu wakwimilira pano panthazi pinu wali makoraghene.’—Mil. 4:5-10.
2 Pambere ivi vindachitike, Petrosi wakakana Yesu katatu chifukwa cha wofi. (Mrk. 14:66-72) Kasi ntchivichi icho chikamovwira kuti waŵe na chikanga pa nyengo iyi panthazi pa ŵalongozgi ŵa chisopa? Mzimu utuŵa ukamovwira. Kweniso Petrosi wakaŵa na chigomezgo chakukhora chakuti Yesu wakawuskika nadi. Chifukwa wuli mpositole uyu wakagomezga kuti Yesu ngwamoyo? Chifukwa wuli nase tikwenera kuŵa na chigomezgo ichi?
3, 4. (a) Kasi mbanthu ŵalinga awo ŵakawuskika pambere ŵapositole ŵa Yesu ŵandababike? (b) Kasi Yesu wakawuska anjani?
3 Fundo yakuti ŵakufwa ŵangaŵaso ŵamoyo yikaŵa yachilendo yayi ku ŵapositole ŵa Yesu. Pambere iwo ŵandababike, ŵanthu ŵanji ŵakaŵa kuti ŵawuskikapo kale. Ŵakamanyanga kuti Chiuta wakapeleka nkhongono zakuwuskira ŵakufwa kwa ntchimi Eliya na Elisha. (1 Mathe. 17:17-24; 2 Mathe. 4:32-37) Kweniso munthu wakufwa wakawuka thupi lake likati lakhwaska viwangwa vya Elisha mu dindi. (2 Mathe. 13:20, 21) Ŵakhristu ŵakwambilira ŵakagomezganga nkhani za mu Malemba izi umo ise tikugomezgera kuti Mazgu gha Chiuta ngaunenesko.
4 Tose tikwenera kuti tikuchontheka mtima chomene para tikuŵazga nkhani zakukhwaskana na umo Yesu wakawuskira ŵakufwa. Chokoro chikwenera kuti chikazizwa chomene Yesu wati wawuska mwana wake yumoza pera. (Luka 7:11-15) Nyengo yinyake, Yesu wakawuska msungwana wa vyaka 12. Ghanaghanirani waka umo ŵapapi ŵake, ŵeneawo pakwamba ŵakaŵa na chitima, ŵakakondwera na kuzizwa kuwona mwana wawo wawuskika. (Luka 8:49-56) Kweniso ŵanthu awo ŵakaŵapo apo Lazaro wakawuskikanga ŵakwenera kuti ŵakakondwa chomene ŵati ŵamuwona wakufuma mu dindi.—Yoh. 11:38-44.
CHIFUKWA WULI CHIWUKA CHA YESU CHIKAŴA CHAPADERA?
5. Kasi chiwuka cha Yesu chikupambana wuli na viwuka ivyo vikachitika pambere iyo wandawuskike?
5 Ŵapositole ŵakamanya kuti chiwuka cha Yesu chikaŵa chakupambana na viwuka ivyo vikachitika pambere iyo wandawuskike. Ŵanthu ŵanji awo ŵakawuskika ŵakawuka na mathupi gha wunthu ndipo pakati pajumpha nyengo ŵakafwaso. Kweni Yesu wakawuskika na thupi lauzimu ilo likuvunda chara. (Ŵazgani Milimo 13:34.) Petrosi wakalemba kuti Yesu “wakakomeka mu thupi, kweni wakazgoka wamoyo mu mzimu.” Kweniso ‘wali ku woko lamalyero la Chiuta, pakuti wakaluta kuchanya; ndipo ŵangelo na mazaza na nkhongono vikalambikika kwa iyo.’ (1 Pet. 3:18-22) Viwuka ivyo vikachitika kumanyuma vikaŵa vyakukondweska kweniso vyakuzizwiska, ndipouli chiwuka cha Yesu chikuluska vyose.
6. Kasi chiwuka cha Yesu chikaŵawovwira wuli ŵasambiri ŵake?
6 Chiwuka cha Yesu chikaŵawovwira chomene ŵasambiri ŵake. Wakaŵa wamoyo nangauli ŵalwani ŵake ŵakagomezganga kuti wandawuke. Yesu wakaŵa wamoyo, munthu wankhongono wauzimu uyo ŵanthu ŵangamukomaso yayi. Chiwuka chake chikalongora kuti wakaŵa nadi Mwana wa Chiuta. Chifukwa chakuti ŵakamanya kuti Yesu ngwamoyo, ŵasambiri ŵake ŵakakondwa chomene. Kweniso m’malo mwa kuŵa na wofi, ŵakaŵa na chikanga. Chiwuka cha Yesu ntchakuzirwa chomene pakufiska khumbo la Yehova ndiposo pa mulimo wa kupharazga makani ghawemi pa charu chose.
7. Kasi Yesu wakuchita vichi panyengo yasono? Kasi pali mafumbo wuli?
7 Pakuŵa ŵateŵeti ŵa Yehova, tikumanya kuti Yesu wakaŵa waka munthu mukuru yayi. Iyo ngwamoyo ndipo wakulaŵilira mulimo wa kupharazga uwo ukuchitika pa charu chose. Pakuti Yesu Khristu ni Themba la Ufumu wa Chiuta kuchanya, iyo wazamuwuskapo uheni wose pa charu chapasi na kuchisintha kuŵa paradiso. Mu paradiso, ŵanthu ŵazamukhala kwamuyirayira. (Luka 23:43) Vyose ivi mphanyi vyanguzakachitika yayi Yesu walekenge kuwuskika. Ipo kasi tili na vifukwa wuli vyakugomezgera kuti wakawuskika nadi? Kasi chiwuka cha Yesu chikutovwira wuli?
YEHOVA WAKALONGORA KUTI WALI NA NKHONGONO ZAKUMAZGIRA NYIFWA
8, 9. (a) Chifukwa wuli ŵalongozgi ŵa chisopa cha Chiyuda ŵakapempha Pilato kuti ŵavikilire dindi? (b) Kasi ntchivichi icho chikachitika ŵanakazi ŵakati ŵiza pa dindi?
8 Yesu wakati wakomeka, ŵalara ŵa ŵasofi na Ŵafarisi ŵakaluta kwa Pilato na kumuphalira kuti: ‘Dada, takumbuka kuti wakupusika yura apo wakaŵa wamoyo wakati, “Pamanyuma pa mazuŵa ghatatu, nizamuwuskika.” Ntheura langurani kuti dindi livikilirike mpaka zuŵa lachitatu, mwakuti ŵasambiri ŵake ŵaleke kwiza na kumwiba na kuyowoya ku ŵanthu kuti, “Wali kuwuskika ku ŵakufwa!” ndipo upusikizgi waumaliro uwu uŵenge uheni chomene kuluska wakwamba.’ Pakuzgora, Pilato wakati kwa iwo: “Muli nawo ŵalinda. Lutani mukalivikilire umo mukumanyira.” Ndipo ndimo ŵakachitira.—Mat. 27:62-66.
9 Thupi la Yesu likasungika mu dindi ilo ŵakachita kujoba libwe ndipo ŵakajalapo chilibwe chikuru. Ŵalongozgi ŵa chisopa cha Chiyuda ŵakakhumbanga yayi kuti Yesu wawuke. Kweni ili ndilo likaŵa khumbo la Yehova yayi. Mariya wa ku Magadala na Mariya munyake ŵakati ŵiza ku dindi pa zuŵa lachitatu, ŵakasanga kuti libwe lasezgekera palwande ndipo mungelo wakhalapo. Mungelo wakaphalira ŵanakazi kuti ŵalingizge mu dindi kuti ŵawone kuti Yesu mukaŵavya nadi. Mungelo wakati: ‘Wali pano chara, pakuti wali kuwuskika.’ (Mat. 28:1-6) Nadi, Yesu wakawuskika.
10. Kasi Paulosi wakayowoya fundo wuli izo zikulongora kuti Yesu wakawuskika nadi?
10 Ivyo vikachitika mu mazuŵa 40 pamanyuma pakuti Yesu wawuskika ukaŵa ukaboni wakuti wakawuka nadi. Pakulongosora mwakudumura vinthu ivi, mpositole Paulosi wakati: ‘Nkhapeleka kwa imwe, pa vinthu vyakwamba, icho nane nkhapokera, chakuti Khristu wakafwira zakwananga zithu mwakuyana na Malemba; ndiposo kuti wakasungika, enya, kuti wakawuskika pa zuŵa lachitatu mwakuyana na Malemba; kweniso kuti wakawonekera kwa Kefase, kufuma apo ku khumi na ŵaŵiri. Pamanyuma wakawonekera ku ŵabali ŵakujumpha mahandiredi ghankhondi pa nyengo yimoza, ŵanandi ŵa iwo ŵachalipo, kweni ŵanji ŵali kugona tulo mu nyifwa. Pamanyuma wakawonekera kwa Yakobe, kufuma apo ku ŵapositole wose; kweni paumaliro wa wose wakawonekeraso kwa ine nga nkhwa wakubabika muteta.’—1 Kor. 15:3-8.
CHIFUKWA WULI TIKUSIMIKIZGA KUTI YESU WAKAWUSKIKA?
11. Chifukwa wuli tikuti chiwuka cha Yesu chikachitika “mwakuyana na Malemba”?
11 Chakwamba, chiwuka cha Yesu chikachitika “mwakuyana na Malemba.” Mazgu gha Chiuta ghakayowoyerathu kuti Yesu wazamuwuskika. Mwachiyelezgero, Davide wakalemba kuti “mutuŵa” wa Chiuta wasidikenge mu Dindi yayi. (Ŵazgani Salmo 16:10.) Pa zuŵa la Pentekoste mu 33 C.E., mpositole Petrosi wakati uchimi uwu ukafiskika pa Yesu, wakati: ‘[Davide] wakawonerathu ndipo wakayowoya vya chiwuka cha Khristu, kuti wakasidika mu Hadesi chara nesi thupi lake kuti likawona kuvunda chara.’—Mil. 2:23-27, 31.
12. Kasi mbanjani awo ŵakawona Yesu wakati wawuskika?
12 Chachiŵiri, ŵanthu ŵanandi ŵakamuwona Yesu wakati wawuskika. Kwa mazuŵa 40, Yesu uyo wakawuskika wakawonekera ku ŵasambiri ŵake mu munda uwo mukaŵa dindi kweniso pa nthowa yakuya ku Emausi na kunyake. (Luka 24:13-15) Pa nyengo izi, wakayowoya na ŵanthu nga ni Petrosi na ŵanyake ŵanandi. Nadi, nyengo yinyake Yesu wakawonekera ku wumba wa ŵanthu ŵakujumpha 500. Ukaboni wa ŵanthu ŵanandi ntheura, ungasuskika yayi.
13. Kasi mwamphu wa ŵasambiri ukalongora wuli kuti ŵakasimikizganga kuti Yesu wakawuskika?
13 Chachitatu, ni mwamphu uwo ŵasambiri ŵake ŵakaŵa nawo pakupharazga chiwuka ichi. Chifukwa chakuti ŵakapharazganga chiwuka cha Khristu mwamwamphu, ŵakatambuzgikanga, kusuzgika, na kukomeka. Usange Yesu wakawuskika nadi yayi, panji usange uŵenge waka utesi, Petrosi mphanyi wakaŵika umoyo wake pa ngozi yayi kupharazga chiwuka cha Khristu ku ŵalongozgi ŵa chisopa awo ŵakatinkhanga Yesu na kumukomeska. Petrosi na ŵasambiri ŵanyake ŵakasimikizga kuti Yesu wakaŵa wamoyo ndipo wakalongozganga mulimo wa Chiuta. Kweniso chiwuka cha Yesu chikasimikizgira ŵalondezgi ŵake kuti nawo ŵazamuwuskika. Mwachiyelezgero, Stefano wakafwa na chigomezgo chakuti kuzamuŵa chiwuka cha ŵakufwa.—Mil. 7:55-60.
14. Chifukwa wuli tikugomezga kuti Yesu ngwamoyo?
14 Chachinayi ntchakuti tili na ukaboni wakuti panyengo yasono Yesu ni Themba kuchanya kweniso ni Mutu wa mpingo waunenesko. Ukaboni wa fundo iyi ngwakuti chisopa chaunenesko chikulutilira kukura. Kasi ivi mphanyi vikuchitika Yesu walekenge kuwuskika? Nakuti panji mphanyi tindapulikepo vya iyo walekenge kuwuskika. Kweni tili na vifukwa vyakukwana vyakugomezgera kuti Yesu ngwamoyo ndipo sono wakutilongozga apo tikupharazga makani ghawemi kulikose.
UMO CHIWUKA CHA YESU CHIKUTOVWILIRA
15. Yowoyani ukaboni uwo ukulongora kuti Yesu wali kuwuskika ndipo wakutovwira kuti tipharazgenge mwachikanga?
15 Chiwuka cha Yesu chikutovwira kuti tipharazgenge mwachikanga. Kwa vyaka 2,000 ŵalwani ŵa Chiuta ŵayezgayezga kuti ŵamazge mulimo wa kupharazga makani ghawemi. Ŵakugwiliskira ntchito ŵakugaluka, ŵakugoska, vivulupi, kukanizga mulimo withu, kutitambuzga, na kutikoma. Ndipouli, “palije homwa ilo lafulikira” ise, ilo lili kwimiskapo mulimo withu wa kupharazga Ufumu na kuzgora ŵanthu kuŵa ŵasambiri. (Yes. 54:17, 18) Tikopa ŵateŵeti ŵa Satana chara. Yesu wali nase, wakutivikilira nga umo wakalayizgira. (Mat. 28:20) Palije chifukwa chakuŵira na wofi, chifukwa nanga ŵalwani ŵithu ŵangayezgayezga wuli, ŵatondekenge.
16, 17. (a) Kasi chiwuka chikulongora wuli kuti ivyo Yesu wakasambizganga ni vyanadi? (b) Kuyana na Yohane 11:25, kasi Chiuta wali kupeleka nkhongono wuli kwa Yesu?
16 Chiwuka cha Yesu chikulongora kuti vyose ivyo wakasambizganga ni vyanadi. Paulosi wakalemba kuti usange Khristu wakawuskika chara, chipulikano cha Ŵakhristu na mulimo wawo wa kupharazga mphanyi ni vyawaka. Nkhwantha yinyake ya vya Baibolo yikalemba kuti: “Usange Khristu wakawuskika chara, . . . Ŵakhristu mphanyi mbanthu ŵakupusikika chomene.” Kwambura kuti Yesu wakawuskika, mabuku gha Makani Ghawemi mphanyi ghanguŵa waka nkhani yakuchitiska chitima yakukhwaskana na munthu muwemi kweniso wavinjeru uyo wakakomeka na ŵalwani ŵake. Kweni Khristu wakawuskika, kulongora kuti vyose ivyo wakasambizganga, kweniso mauchimi ghake vikaŵa vyaunenesko.—Ŵazgani 1 Ŵakorinte 15:14, 15, 20.
17 Yesu wakati: ‘Ndine chiwuka na umoyo. Uyo wakupulikana mwa ine, nanga wafwe, waŵenge wamoyo.’ (Yoh. 11:25) Mazgu agha ghazamufiskika kwambura kutondeka. Yehova wali kupeleka nkhongono kwa Yesu zakuwuskira ŵakufwa. Ŵanyake ŵakuwuskira kuchanya kweniso ŵanyake mabiliyoni ghanandi ŵazamukhala pano pa charu chapasi kwamuyirayira. Chifukwa cha sembe ya Yesu na chiwuka chake, nyifwa kuzamuŵavya. Chifukwa cha kumanya fundo iyi tikuzizipizga chiyezgo chilichose nanga ni nyifwa.
18. Kasi chiwuka cha Yesu chikutisimikizgira vichi?
18 Chiwuka cha Yesu chikutisimikizgira kuti ŵanthu awo ŵali pa charu chapasi ŵazamweruzgika mwaurunji mwakuyana na malango gha Yehova, uyo ngwachitemwa. Pakuyowoya na ŵanalume na ŵanakazi mu Ateni, Paulosi wakati: ‘[Chiuta] wakukhumba kweruzga charu mu urunji na munthu uyo wimika, ndipo wapeleka chipanikizgo ku ŵanthu wose mu fundo yakuti wali kumuwuska ku ŵakufwa.’ (Mil. 17:31) Nadi, Yesu ni Mweruzgi uyo wali kwimikika na Chiuta, ndipo tikusimikizga kuti wazamweruzga mwachitemwa kweniso mwaurunji.—Ŵazgani Yesaya 11:2-4.
19. Kasi tikovwirika wuli chifukwa cha kugomezga kuti Khristu wakawuskika?
19 Chifukwa chakuti tikugomezga kuti Yesu wakawuskika, tikuchiskika kuchita khumbo la Chiuta. Usange Yesu walekenge kufwa na kuwuskika, mphanyi tichali mu kwananga na nyifwa. (Rom. 5:12; 6:23) Usange Yesu wakawuskika chara, nase tingayowoya kuti: ‘Tiyeni tirye na kumwa, chifukwa machero tifwenge.’ (1 Kor. 15:32) Kweni tikuŵika mtima withu pa kujikondweska yayi. M’malo mwake, tikuzirwiska chigomezgo chithu cha chiwuka, ndipo tikupulikira Yehova mu vinthu vyose.
20. Kasi chiwuka cha Yesu chikulongora wuli kuti Chiuta ngwankhongono chomene?
20 Chiwuka cha Khristu mbukaboni wakuti Yehova, uyo ni “mupi wa njombe ku awo ŵakumupenja na mtima wose,” ngwankhongono chomene. (Heb. 11:6) Yehova wakalongora kuti wali na nkhongono kweniso vinjeru vikuru chomene pakuwuska Yesu na kumupa umoyo wambura kufwa kuchanya. Kweniso, apa Chiuta wakalongora kuti wafiskenge malayizgo ghake ghose. Limoza mwa malayizgo agha ndakukhwaskana na “mphapu” iyo yizamovwira kumazga nkhani yakukhwaskana na uyo ngwakwenelera kuwusa chilengiwa chose. Kuti layizgo ili lifiskike, Yesu wakeneranga kufwa na kuwuskika.—Gen. 3:15.
21. Kasi chigomezgo cha chiwuka chikutovwira wuli?
21 Tikwenera kumuwonga chomene Yehova, uyo wali kutipa chigomezgo chanadi cha chiwuka. Malemba ghakutisimikizgira kuti: ‘Wonani! Hema la Chiuta lili na ŵanthu, ndipo wazamukhala nawo, ndipo iwo ŵazamuŵa ŵanthu ŵake. Ndipo Chiuta iyomwene wazamuŵa nawo. Ndipo wazamufyura sozi lililose ku maso ghawo, ndipo nyifwa yizamuŵakoso chara, nesi kutengera panji kutampha nesi vyakuŵinya vizamuŵakoso chara. Vinthu vyakale vyafumapo.’ Chigomezgo ichi chikayowoyeka kwa mpositole wakugomezgeka, Yohane, uyo wakaphalirika kuti: ‘Lemba, chifukwa mazgu agha ngakugomezgeka na ghaunenesko.’ Kasi Yohane wakapokera mboniwoni iyi kwizira mwa njani? Kwizira mwa Yesu uyo wakaŵa kuti wawuskika.—Uvu. 1:1; 21:3-5.


text: 2 “‘Usange munthu wakupeleka sembe ya vyamuminda+ kwa Yehova, wapeleke ufu uwemi. Pa ufu uwu wapungulirepo mafuta na kuŵikapo lubani.+2 Ufu uwu wize nawo ku ŵasembe,* ŵana ŵa Aroni. Wasembe watapire lumoza ufu, mafuta na lubani kuzuzga woko, ndipo waviwotche pa jotchero, kwimira sembe yose.*+ Iyi ni sembe yakotcha pa moto ya sungu liwemi* kwa Yehova.3 Chose icho chakhalako pa sembe ya vyamuminda ntcha Aroni na ŵana ŵake.+ Ntchinthu chakupatulika chomene+ cha sembe izo zapelekeka kwa Yehova zakotcha pa moto.4 “‘Usange ukupeleka sembe ya vyamuminda iyo yaphikika mu uvuno, yiŵenge ya ufu uwemi, vibama vyambura nthukumusi vyakusazgako mafuta, panji tuvibama tupepefu twambura nthukumusi twakuphaka mafuta.+5 “‘Usange ukupeleka sembe ya vyamuminda yakukazinga pa jonjo,+ yiŵenge ya ufu uwemi wambura nthukumusi, wakusazgako mafuta.6 Uyimenye tuchokotuchoko na kupungulirapo mafuta.+ Iyi ni sembe ya vyamuminda.7 “‘Usange ukupeleka sembe ya vyamuminda yakuphikika mu m’phika, yiŵenge ya ufu uwemi na mafuta.8 Sembe ya vyamuminda iyo yanozgeka na vinthu ivi, wize nayo kwa Yehova. Uyipeleke kwa wasembe kuti wize nayo pafupi na jotchero.9 Ndipo pa sembe ya vyamuminda iyi, wasembe watorepo pachoko, wayiwotche pa jotchero, kwimira sembe yose.*+ Iyi ni sembe yakotcha pa moto ya sungu liwemi* kwa Yehova.+10 Icho chakhalako pa sembe ya vyamuminda ntcha Aroni na ŵana ŵake. Ntchinthu chakupatulika chomene cha sembe izo zapelekeka kwa Yehova zakotcha pa moto.+11 “‘Sembe ya vyamuminda iyo mukupeleka kwa Yehova yiŵenge yambura nthukumusi,+ chifukwa mukwenera yayi kupeleka kwa Yehova chinthu chakusazgako nthukumusi na uchi kuŵa sembe yakotcha pa moto.12 “‘Mungavipeleka kwa Yehova nga ni sembe ya vipambi vyakwamba,+ kweni kuvipeleka pa jotchero yayi kuti viŵe sungu liwemi.*13 “‘Sembe yiliyose ya vyamuminda iyo ukupeleka uthirengeko mchere. Ungalekanga yayi kuŵikako mchere wa phangano la Chiuta wako ku sembe ya vyamuminda. Para ukwiza na sembe, wizengeso na mchere.+14 “‘Usange ukupeleka kwa Yehova sembe ya vyamuminda ya vinthu ivyo vyamba kupambika, upelekenge ivyo vyacha, viŵe vyambura komira. Uvikazinge pa moto na kuvidinyadinya. Yiŵenge sembe ya vyamuminda ya vipambi vyakwamba kucha.+15 Uthirepo mafuta na kuŵikapo lubani. Iyi ni sembe ya vyamuminda.16 Wasembe watorepo ivyo vyadinyika ivyo ŵathirapo mafuta na lubani, waviwotche pa jotchero kwimira sembe yose.*+ Iyi ni sembe yakupeleka kwa Yehova yakotcha pa moto.


text:
KUCHEZGA NA MUNTHU
Kasi Ufumu wa Chiuta Ukamba Pawuli Kulamulira? (Chigaŵa Chakwamba)
Musi umu, muwonenge umo Ŵakaboni ŵa Yehova ŵakuzgolera mafumbo agho ŵanthu ŵakuŵafumba. Titore kuti a Manda, awo Mbakaboni ŵa Yehova, ŵiza ku nyumba kwa a Kaunda.
‘LUTILIRANI KUPENJA’ UMANYI
A Manda: A Kaunda, nkhukondwa chomene para tikudumbiskana nkhani za mu Baibolo. * Kweni ulendo wamara mukafumba fumbo lakukhwaskana na Ufumu wa Chiuta. Mukafumba kuti, Chifukwa wuli ise tikugomezga kuti Ufumu wa Chiuta ukamba kulamulira mu 1914?
A Kaunda: Enya, apo nkhaŵazganga buku linu linyake nkhasanga fundo yakuti Ufumu wa Chiuta ukamba kulamulira mu 1914. Fundo iyi yikanizizika, chifukwa imwe mukuti vyose ivyo mukugomezga vikufuma mu Baibolo.
A Manda: Mbunenesko nadi.
A Kaunda: Icho nafumbira ni ichi: Nili kuŵazgapo Baibolo lose, kweni nkhukumbuka yayi kuti nkhaŵazgapo vya chaka cha 1914. Ntheura nkhajura Baibolo pa Intaneti na kupenja “1914.” Kweni wakasangika yayi.
A Manda: Chakwamba nimuwongani a Kaunda. Pali vifukwa viŵiri ivyo nkhumuwongerani. Chakwamba ntchakuti mwaŵazga Baibolo lose, kulongora kuti mukutemwa Mazgu gha Chiuta.
A Kaunda: Nkhughatemwa nadi, chifukwa nkhuwona kuti palije buku lakuluska Baibolo.
A Manda: Mukuneneska nadi. Chachiŵiri icho nkhumuwongerani ni ichi, mukayezga kupenja mazgoro mu Baibolo. Ivyo mukachita vikukolerana na ivyo Baibolo likutichiska kuchita. Likuti: ‘Lutilirani kupenja umanyi.’ * Mukuchita makora kuŵikapo mtima kuti musange mazgoro.
A Kaunda: Nawonga. Nkhukhumba kulutilira kusambira. Kweni nati napenjerezgaso chaka cha 1914, nkhasanga fundo zinyake mu buku ilo tikusambira. Mu buku ili mukuzunulika loto ilo themba Nebukadinezara likalota. Likalota chikhuni chikuru. Chikhuni ichi ŵakachidumulira pasi ndipo pamanyuma chikakuraso. Nkhuŵa nga ndimo ŵakayowoyera.
A Manda: Ndimo viliri nadi. Uwu ni uchimi uwo wuli mu buku la Daniel chipaturo 4. Ukuyowoya za loto ilo Themba Nebukadinezara la ku Babuloni likalota.
A Kaunda: Ehe! Ngwenewuwo uwo. Nkhaŵazgapo kanandi waka, kweni nkhuwona kuti vikukolerana yayi na fundo yakuti Ufumu wa Chiuta ukamba kulamulira mu 1914.
A Manda: Manyani kuti Daniyeli nayo wakamanyanga yayi ng’anamuro la ivyo wakaphalirika kuti walembe.
A Kaunda: Nadi?
A Manda: Enya. Wonani kuti pa Daniel 12:8, pakuti: ‘Nkhapulika, kweni kuti nkhapulikiska chara.’
A Kaunda: Natenge panji ndine pera nkhuleka kupulikiska, paliso ŵanyake ka? Nakondwa kumanya fundo iyi.
A Manda: Daniyeli wakatondeka kuwupulikiska chifukwa nyengo yakuti Chiuta wavumbulire uchimi uwu yikaŵa yindakwane. Kweni pasono tingavipulikiska makora.
A Kaunda: Mukuyowoyerachi nthena?
A Manda: Wonani ivyo tikuŵazga pa Daniel 12:9. Pakuti: ‘mazgu agha ghakwenera kusungika chisisi na kujalirika m’paka nyengo yaumaliro.’ Ntheura mauchimi agha ghakeneranga kuvumbulika mu “nyengo yaumaliro.” Apo tikusambira Baibolo, muwonenge kuti vinthu ivyo vikuchitika mbukaboni wakuti tili mu nyengo yaumaliro. *
A Kaunda: Mbwenu nilongosolerani pera uchimi wa mu Daniel.
A Manda: Niyezgenge kulongosora.
LOTO LA NEBUKADINEZARA
A Manda: Chakwamba nimulongosolerani pachoko ivyo Themba Nebukadinezara likawona mu loto. Pamanyuma ndipo nilongosorenge ivyo loto ili likung’anamura.
A Kaunda: Oho.
A Manda: Nebukadinezara wakawona chikhuni chikuru icho chikakura m’paka kuchanya. Wakapulika mungelo wa Chiuta wakuyowoya kuti khuni ili lidumulike. Kweni chisinkho chake ŵachileke. Ndipo para pajumpha “nyengo zinkhondi na ziŵiri” khuni ili lizamukuraso. * Uchimi uwu uli na vigaŵa viŵiri. Chigaŵa chakwamba chikafiskika pa Themba Nebukadinezara. Nangauli wakaŵa themba lakumanyikwa nga umo khuni likakulira m’paka kuchanya, wakadumulikira pasi kwa “nyengo zinkhondi na ziŵiri.” Kasi mukukumbuka ivyo vikachitika?
A Kaunda: Yayi.
A Manda: Suzgo palije. Kweni Baibolo likuti Nebukadinezara wakafuntha vyaka 7. Panyengo iyi wakaŵaso themba yayi. Pati pajumpha vyaka 7, wakachira na kuŵaso themba. *
A Kaunda: Ehe, tili lumoza. Kweni kasi vikukolerana wuli na Ufumu wa Chiuta kweniso chaka cha 1914?
A Manda: Nga umo nanguyowoyera, uchimi uwu uli na vigaŵa viŵiri. Ukafiskika pa Nebukadinezara apo ufumu wake ukatimbanizgika. Chigaŵa chachiŵiri, chikafiskika apo Ufumu wa Chiuta nawo ukatimbanizgika. Pakufiskika kwachiŵiri uku ndiko vikukolerana na Ufumu wa Chiuta.
A Kaunda: Kasi mukumanya wuli kuti kufiskika kwachiŵiri kukukolerana na Ufumu wa Chiuta?
A Manda: Chakwamba, zgoro likusangika pa uchimi wenewuwu. Pa Daniel 4:17, pakuti Chiuta wakayowoya uchimi uwu kuti ŵanthu awo ‘mbamoyo ŵamanye kuti Wapachanya Nkhanira wakuwusa mu ufumu wa ŵanthu, na kuwupeleka kwa uyo iyo wakhumba.’ Kasi mwaghawona mazgu ghakuti “ufumu wa ŵanthu”?
A Kaunda: Enya, ghakuti ‘Wapachanya Nkhanira wakuwusa mu ufumu wa ŵanthu.’
A Manda: Mwazgora makora, kweni mukughanaghana kuti ‘Wapachanya Nkhanira’ ni njani?
A Kaunda: Panji ni Chiuta.
A Manda: Mwaneneska. Fundo iyi ndiyo yikutovwira kumanya kuti uchimi uwu ukuyowoyaso vya Ufumu wa Chiuta. Tingapulikiska makora para tingawona mavesi ghanyake.
A Kaunda: Apa nasoŵa, mukung’anamurachi?
FUNDO YIKURU MU BUKU LA DANIEL
A Manda: Nkhani ya Ufumu wa Chiuta mu buku la Daniel yikuzunulika mwakuwerezgawerezga. Mavesi ghanandi ghakuyowoyerathu apo Ufumu wa Chiuta uzamwamba kulamulira kweniso kuti Yesu ndiyo wazamuŵa Themba. Mwachiyelezgero tiyeni tiwone pa Daniel 2:44. Mungaŵazga?
A Kaunda: Oho. Pakuti: ‘Mu mazuŵa gha mathemba agha Chiuta wa kuchanya wimikenge uthemba, uwo kuti wamuparanyika chara muyirayira, panji mazaza ghake ghasidike ku ŵanthu ŵanyake chara. Wamuteketa mauthemba ghose agha na kughamara kweni uwu wimilirenge muyirayira.’
A Manda: Nawonga. Kasi mukuwona kuti vesi ili likuyowoya vya Ufumu wa Chiuta?
A Kaunda: Mmm, kwali?
A Manda: Kweni wonani kuti vesi ili likuti Ufumu uwu ‘wimilirenge muyirayira.’ Likuyowoya nadi vya Ufumu wa Chiuta. Imwe mukuwona wuli? Kasi ulipo ufumu wa ŵanthu uwo ungakhala muyirayira?
A Kaunda: Aaa, nakayika mwe.
A Manda: Tiyeni tiwoneso uchimi unyake uwo ukuyowoya vya Ufumu wa Chiuta. Uchimi uwu uli pa Daniel 7:13, 14. Pakuyowoya za Themba la Ufumu uwu, lemba ili likuti: ‘Kwa iyo kukapika kuwusa na ntchindi na ufumu, kuti ŵanthu ŵamitundu yose, na viyowoyero vyose ŵamuteŵetere. Kuwusa kwake nkhwa muyirayira, uko kumarenge chara, ndipo ufumu wake uparanyikenge chara.’ Kasi ni mazgu wuli agho ghazunurikaso mu uchimi uwu?
A Kaunda: Ufumu.
A Manda: Mwaneneska. Kweni uchimi uwu ukuyowoya za ufumu bweka yayi. Wonani kuti uchimi ukuti Ufumu uwu uzamuŵa na mazaza pa ‘ŵanthu ŵamitundu yose, na mayowoyero ghose.’ Apa fundo njakuti Ufumu uwu uzamulamulira pa charu chose.
A Kaunda: Namanyanga yayi kuti ndivyo lemba ili likung’anamura, kweni mukuneneska. Ndivyo likuyowoya nadi.
A Manda: Wonaniso kuti uchimi uwu ukuti: ‘Kuwusa kwake nkhwa muyirayira, uko kumarenge chara, ndipo ufumu wake uparanyikenge chara.’ Fundo iyi yikukolerana na ivyo tanguŵazga pa Daniel 2:44. Imwe mukuwona wuli?
A Kaunda: Vikukolerana nadi.
A Manda: Sono tiyeni tiweleremo ivyo tadumbiskana. Uchimi wa pa Daniel chipaturo 4 ukapelekeka kuti ŵanthu ŵamanye kuti ‘Wapachanya Nkhanira wakuwusa mu ufumu wa ŵanthu.’ Mazgu agha ghakulongora kuti uchimi uwu ukuyowoyaso za Ufumu wa Chiuta, Nebukadinezara pera yayi. Ndipo mu buku la Daniel muli mauchimi ghanandi agho ghakuyowoyerathu apo Ufumu wa Chiuta uzamwamba kulamulira kweniso kuti Yesu ndiyo wazamuŵa Themba. Na umo tawonera apa, kasi mukugomezga kuti uchimi wa pa Daniel chipaturo 4 ukuyowoyaso za Ufumu wa Chiuta?
A Kaunda: Ndimo nane nkhuwonera. Kweni pali kukolerana wuli na chaka cha 1914?
“NYENGO ZINKHONDI NA ZIŴIRI ZIJUMPHE”
A Manda: Chakwamba, tiyeni tiwoneso nkhani ya Themba Nebukadinezara. Kumbukani kuti khuni mu uchimi uwu, likimiranga Nebukadinezara. Kweni ufumu wake ukatimbanizgika kwa nyengo zinkhondi na ziŵiri apo khuni likadumulika. Pa nyengo iyi Nebukadinezara wakafuntha. Nyengo zinkhondi na ziŵiri zikati zajumphapo, Nebukadinezara wakachira ndipo wakambaso kulamulira. Uchimi uwu ukafiskika kachiŵiri apo Ufumu wa Chiuta ukatimbanizgika kwa kanyengo. Kutimbanizgika uku kukaŵa chifukwa chakuti Chiuta wakatondeka yayi.
A Kaunda: Mukung’anamurachi?
A Manda: Kale para mathemba gha Israyeli ghakulamulira mu Yerusalemu, ŵakatenge ‘ghakhala pa chitengo cha uthemba wa Yehova.’ * Ghakimiranga Chiuta pakulongozga ŵanthu ŵake. Ntheura, mathemba agha ghakimiranga Ufumu wa Chiuta. Kweni nyengo yikati yajumphapo, mathemba ghanandi ghakagalukira Chiuta. Ndipo ŵanthu ŵanandi nawo ŵakagaluka. Pakuti Ŵaisrayeli ŵakagaluka mu 607 B.C.E., Chiuta wakaŵapeleka mu mawoko gha Ŵababuloni. Kufuma mu nyengo iyo mu Yerusalemu mukaŵavya themba ilo likimiranga Yehova. Ntheura tingati Ufumu wa Chiuta ukatimbanizgika. Tili lumoza nthena?
A Kaunda: Enya, nkhulondezga.
A Manda: Ntheura Ufumu wa Chiuta ukamba kutimbanizgika mu 607 B.C.E. Apa ndipo nyengo zinkhondi na ziŵiri zikambira. Nyengo zinkhondi na ziŵiri zikati zamara, Chiuta wakimika themba liphya ilo likwimira iyo. Apa ndipo mauchimi ghanyake agho tikuŵazga mu buku la Daniel ghakafiskikira. Kweni fumbo ndakuti: Kasi nyengo zinkhondi na ziŵiri zikamara pawuli? Para tamanya zgoro la fumbo ili, mbwe timanyenge apo Ufumu wa Chiuta ukamba kulamulira.
A Kaunda: Oho, lekani niyezge. Zikwenera kuti zikamara mu 1914, ŵati?
A Manda: Mwazgora makora.
A Kaunda: Kweni mukumanya wuli kuti ni 1914?
A Manda: Apo Yesu wakaŵa pa charu chapasi wakalongora kuti nyengo zinkhondi na ziŵiri zichali zindamare. * Ntheura pakeneranga kujumpha nyengo yitali. Nyengo zinkhondi na ziŵiri zikamba apo Yesu wakaŵa kuti wachali kuchanya, ndipo zikalutilira wati wiza na kuweleraso kuchanya. Kumbukaniso kuti ng’anamuro la uchimi wa mu buku la Daniel likeneranga kumanyikwa mu “nyengo ya umaliro.” * Chakukondweska ntchakuti m’ma 1800, ŵasambiri ŵa Baibolo ŵakasanda mwakupwelelera uchimi uwu na ghanyake. Ŵakamba kupulikiska kuti nyengo zinkhondi na ziŵiri zizamumalira mu 1914. Ndipo vinthu vyakofya ivyo vikamba kuchitika pa charu chose mu chaka ichi, vikulongora kuti Ufumu wa Chiuta ukamba kulamulira kuchanya mu 1914. Mazuŵa ghaumaliro ghakamba nyengo iyi. Nkhuwona kuti tadumbiskana vinandi chomene. . . .
A Kaunda: Enya. Kweni niwelerengemo kuti nipulikiske makora.
A Manda: Kudandawura yayi. Nane pakatora nyengo yitali kuti nipulikiske mauchimi agha. Kweni nkhugomezga kuti sono mwawona kuti ivyo Ŵakaboni ŵa Yehova ŵakugomezga pa nkhani ya Ufumu vikufuma mu Baibolo.
A Kaunda: Nkhanira. Icho chikunikondweska ntchakuti, ivyo mukugomezga vikufuma mu Baibolo.
A Manda: Nawonga, ndipo nawona kuti namwe ndivyo mukukhumba. Nga umo nayowoyera, tadumbiskana kale vinandi. Ndipo mukwenera kuti muchali na mafumbo. Mwachiyelezgero, tanguwona kuti pali kukolerana pakati pa nyengo zinkhondi na ziŵiri na Ufumu wa Chiuta. Tanguwonaso kuti nyengo izi zikamba mu 607 B.C.E. Kweni kasi tikumanya wuli kuti nyengo zinkhondi na ziŵiri zikamara mu 1914? *
A Kaunda: Nane nkhumanya makora cha.
A Manda: Baibolo likutovwira kumanya utali wa nyengo zinkhondi na ziŵiri. Kasi mungatemwa kuti nyengo yinyake tizakadumbiskane nkhani iyi? *
A Kaunda: Enya.
Kasi muli na fumbo pa ivyo Baibolo likusambizga? Kasi pali vinthu ivyo Ŵakaboni ŵa Yehova ŵakugomezga, kweni imwe mukuvipulikiska yayi? Usange ni nthena, fumbani yumoza wa Ŵakaboni ŵa Yehova para mwakumana nayo. Wazamukondwa comene kumuzgorani.
^ ndime 5 Para Ŵakaboni ŵa Yehova ŵakusambira Baibolo na munthu, kanandi ŵakudumbiskana dankha nayo nkhani yimoza pa nyengo yimoza.
^ ndime 21 Wonani chipaturo 9 mu buku la Kasi Baibolo Likusambizgaci Comenecomene? lakupharazgika na Ŵakaboni ŵa Yehova.
^ ndime 63 Mu uchimi wakuyowoya za mazuŵa ghaumaliro, Yesu wakati: “Yerusalemu [uyo wakimiranga ulamuliro wa Chiuta] wazamukandilizgika na mitundu, m’paka nyengo zakutemeka za mitundu zifiskike.” (Luka 21:24) Ntheura mu nyengo ya Yesu, Ufumu wa Chiuta ukaŵa kuti uchali wakutimbanizgika ndipo ukeneranga kulutilira m’paka mu mazuŵa ghaumaliro.
^ ndime 67 Wonani peji 215-218 mu buku la Kasi Baibolo Likusambizgaci Comenecomene?
^ ndime 69 Chigaŵa chachiŵiri cha nkhani iyi chizamulongosora malemba agho ghakutovwira kumanya utali wa nyengo zinkhondi na ziŵiri.
Manyani Vinandi
GONGWE LA MULINDA
Kasi Ufumu wa Chiuta Ukamba Pawuli Kulamulira?—Chigaŵa Chachiŵiri
Uchimi wa mu Baibolo kweniso loto ilo themba la ku Babuloni likalota, vikuvumbura chaka icho Ufumu wa Chiuta ukambira kuwusa.
Vya Ŵakaboni ŵa Yehova
Ivyo Ŵanthu Ŵakutemwa Kufumba vya Ŵakaboni ŵa Yehova
Pali vinandi ivyo ŵanthu ŵakufumba vya Ŵakaboni ŵa Yehova. Sangani mazgoro.


text:
Kasi mungatemwa kuŵerenga nkhani iyi mu %%?
Baibolo la pa Intaneti | MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
5 Hiramu themba la Ture+ wakati wapulika kuti Solomoni waphakazgika kuŵa themba m’malo mwa wiske, wakatuma ŵateŵeti ŵake kwa Solomoni, pakuti Hiramu wakaŵa mubwezi wa Davide kwamba kale.+
2 Solomoni nayo wakatuma mazgu kwa Hiramu kuti:+
3 “Ukumanya makora kuti Davide adada ŵakatondeka kuzengera nyumba zina la Yehova Chiuta wawo chifukwa cha nkhondo izo ŵakarwanga mu vigaŵa vyose, m’paka Yehova wakaŵika ŵalwani ŵawo kusi ku malundi ghawo.+
4 Kweni sono Yehova Chiuta wane wanipumuzga mu vigaŵa vyose.+ Palije uyo wakwimikana nane, ndipo kaheni palije.+
5 Ntheura nkhukhumba kuzengera nyumba zina la Yehova Chiuta wane nga umo Yehova wakalayizgira kwa Davide adada, kuti: ‘Mwana wako uyo nimuŵikenge pa chitengo chako m’malo mwa iwe ndiyo wazengerenge nyumba zina lane.’+
6 Ntheura langura ŵanthu ŵako kuti ŵanitemere makuni gha sidara gha ku Lebanoni.+ Ŵateŵeti ŵane ŵagwirenge ntchito na ŵateŵeti ŵako, ndipo ŵateŵeti ŵako niŵapenge malipiro kuyana na umo iwe watchajira, pakuti ukumanya kuti palije nanga njumoza wa ise uyo wakumanya kutema makuni nga Mbasidoni.”+
7 Hiramu wakati wapulika mazgu gha Solomoni wakasekelera chomene, ndipo wakati: “Yehova walumbike muhanya uno, pakuti wamupa mwana wavinjeru Davide kuti waŵe pachanya pa ŵanthu wose aŵa.”+
8 Ntheura Hiramu wakatuma mazgu kwa Solomoni kuti: “Napulika uthenga uwo wanitumira. Nichitenge vyose ivyo ukukhumba, nikupenge mathabwa gha sidara na junipa.+
9 Ŵateŵeti ŵane ŵakhirenge nagho kufuma ku Lebanoni kuya ku nyanja, nighaŵikenge pa mapaka kuti ghende pa nyanja pera m’paka ku malo uko waniphalira. Para ghakafika namughafwatura ndipo iwe wamughatora. Kweni iwe upelekenge chakurya ku ŵamunyumba yane icho napempha.”+
10 Ntheura Hiramu wakapeleka mathabwa ghose gha sidara na junipa agho Solomoni wakakhumbanga.
11 Ndipo Solomoni wakamupa Hiramu tirigu wakukwana makoro 20,000 kuŵa chakurya cha ŵamunyumba yake na mafuta gha olive ghawemi chomene ghakukwana makoro 20. Ivi ndivyo Solomoni wakamupanga Hiramu chaka na chaka.+
12 Yehova wakamupa Solomoni vinjeru nga umo wakamulayizgira.+ Hiramu na Solomoni ŵakaŵa pamtende, ndipo wose ŵaŵiri ŵakachita phangano.
13 Themba Solomoni likatora ŵanthu mu Israyeli yose kuti ŵachite ntchito ya wuzga. Wakatora ŵanalume 30,000.+
14 Wakaŵatumanga ku Lebanoni mu magulu gha ŵanthu 10,000 mwezi uliwose. Ŵakakhalanga ku Lebanoni mwezi umoza, ndipo myezi yiŵiri ŵakakhalanga mu vikaya vyawo. Adoniramu+ ndiyo wakalaŵiliranga awo ŵakapika ntchito ya wuzga.
15 Solomoni wakaŵa na ŵantchito waka 70,000, na ŵanyake 80,000 ŵakuŵaja malibwe+ mu mapiri.+
16 Solomoni wakaŵaso na ŵachiŵiri ku ŵakaronga ŵakukwana 3,300+ awo ŵakaŵa ŵakapitawo ŵa ŵantchito.
17 Themba likati lalangura, ŵakaswa malibwe ghakuru, malibwe ghamtengo wapatali,+ kuti ŵazengere fawundeshoni+ ya nyumba na malibwe ghakuŵaja.+
18 Ntheura ŵakuzenga ŵa Solomoni, ŵakuzenga ŵa Hiramu na Ŵagebala+ ŵakadumura makuni, ŵakacheka mathabwa na kuŵaja malibwe, vyakuzengera nyumba.
Tumizgani
Tumizgani
MALEMBA GHAKUPATULIKA MU MANG'ANAMULIRO GHA CHARU CHIPHYA
1 Mathemba 5
Chitumbuka
Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Maofesi na Kuwona Malo
Zani muzakawone maofesi na umo tikupangira mabuku. Sankhani charu kuti muwone nyengo iyo mungizira.
Portugal
Rua Conde Barão, 511
P-2649-513 ALCABIDECHE
PORTUGAL
+351 214-690-600
Kuwona Malo
Mande m’paka Chinkhondi
8:30 a.m. m’paka 11:30 a.m. na 1:30 p.m. m’paka 4:30 p.m.
Nyengo: Ora limoza
Ivyo Tikuchita
Tikutumizga mabuku mu mpingo yakujumpha 700 ku Portugal, Azores, Madeira, Cape Verde, São Tomé & Príncipe. Tikujambura mavidiyo gha Chiyowoyero cha Mawoko cha ku Portugal (European) na Chiyowoyero cha Mawoko cha ku Portugal na vinyake.


text:
KASI BAIBOLO LIKUSAMBIZGACHI? (VYAKOVWIRA PAKUSAMBIRA)
KASI BAIBOLO LIKUSAMBIZGACHI?
Kasi Ŵakutemweka Ŵinu Awo Ŵali Kufwa Ŵazamuwuka? (Chigaŵa 1)
Nkhani iyi yafuma mu buku la Kasi Baibolo Likusambizgachi Chomenechomene? mutu 7.
Fufuza usange ntchakwenelera kuŵa na chitima para mubali wako wafwa, kweniso umo Chiuta wazamuwuskirapo chitima.
Vinyake
Koleskani Kusopa Kwaunenesko (Chigaŵa 1)
Kasi Chiuta wakuzomerezga kukondwelera zuŵa lakubabikira, maholide gha matchalitchi, na vikozgo pakusopa? Kasi Baibolo likuti wuli pa nkhani iyi?
Kusopa Uko Chiuta Wakuzomerezga (Chigaŵa 2)
Kasi ntchakukwana kugomezga waka kuti Chiuta waliko? Panji paliso vinyake ivyo awo ŵakumusopa ŵakwenera kuchita?
Kusopa Uko Chiuta Wakuzomerezga (Chigaŵa 1)
Kasi visopa vyose vikukondweska Chiuta? Usange yayi, kasi ungachimanya wuli chisopa chaunenesko? Ghanaghanira ivyo Baibolo likusambizga kweniso ivyo ukugomezga.


text: 2 Lekani ntchakwenelera kwa ise kuŵikako mahara chomene ku ivyo tapulika,+ kuti tileke kupatukako.+2 Pakuti usange mazgu agho ŵangelo+ ŵakayowoya ghakaŵa ghakugomezgeka, ndipo munthu waliyose wakwananga na wambura kupulikira wakapokera chilango kuyana na urunji,+3 kasi tizamupona wuli usange tikuzerezga chiponosko chikuru nthena?+ Chiponosko ichi chikamba kuyowoyeka na Fumu yithu+ ndipo awo ŵakayipulika ndiwo ŵakatisimikizgira.4 Chiuta nayo wakachitira ukaboni na vimanyikwiro, minthondwe* na milimo yankhongono yinandi,+ ndipo wakagaŵa vyawanangwa vya mzimu utuŵa kuyana na khumbo lake.+5 Pakuti charu chakukhalamo icho chikwiza,+ icho tikuyowoya, wali kuchiŵika pasi pa ŵangelo yayi.6 Kweni pa malo ghanyake, kaboni munyake wakati: “Kasi munthu ni njani kuti mumukumbuke, panji mwana wa munthu kuti mumupwelelere?+7 Muli kumuchefya pachoko ku ŵangelo. Muli kumuvwalika uchindami na ntchindi, ndipo muli kumwimika pa milimo ya mawoko ghinu.8 Vinthu vyose muli kuviŵika pasi pa malundi ghake.”+ Pakuti vinthu vyose vili kuŵikika pasi pa iyo,+ Chiuta wandasidepo kanthu kambura kuŵikika pasi pa iyo.+ Kuti waka sono tindambe kuwona kuti vinthu vyose vili pasi pa iyo.+9 Kweni tikumuwona Yesu, uyo wakakhizgika pachoko pakuyaniska na ŵangelo,+ sono wavwalikika uchindami na ntchindi chifukwa wakasuzgika m’paka nyifwa,+ mwakuti na lusungu lukuru lwa Chiuta wachete nyifwa m’malo mwa munthu waliyose.+10 Vinthu vyose viliko chifukwa cha Chiuta ndipo viliko kwizira mwa iyo. Chiuta wakutolera ŵana ŵanandi ku uchindami,+ ndipo ntchakwenelera kuti iyo wazomerezge Mulongozgi Mulara wa chiponosko chawo+ kuŵa wakufikapo kwizira mu masuzgo.+11 Pakuti uyo wakutuŵiska na awo ŵakutuŵiskika+ ŵali kufuma kwa yumoza,+ lekani wakuchita soni yayi kuŵachema kuti mbabali ŵake,+12 apo wakuti: “Nipharazgenge zina linu ku ŵabali ŵane. Nimulumbaninge na sumu mukati mu mpingo.”+13 Wakuyowoyaso kuti: “Nigomezgenge iyo.”+ Wakutiso: “Wonani, ine na ŵana ŵachoko awo Yehova* wali kunipa.”+14 Ntheura, pakuti “ŵana ŵachoko” mba ndopa na thupi, nayo wakazgoka wa ndopa na thupi,+ mwakuti kwizira mu nyifwa yake, waparanye Dyabulosi,+ uyo wakwiziska nyifwa.+15 Kweniso kuti wafwature* wose awo umoyo wawo wose ŵakaŵa ŵazga chifukwa cha kopa nyifwa.+16 Pakuti iyo wakovwira ŵangelo yayi, kweni wakovwira mphapu* ya Abrahamu.+17 Ntheura, iyo wakenera kuŵa nga “mbabali” ŵake mu vyose,+ mwakuti waŵe wasembe* mukuru walusungu na wakugomezgeka mu vinthu vya Chiuta. Ndiposo kuti wapeleke sembe yakuphepiskira+ zakwananga za ŵanthu.+18 Pakuti iyo wakasuzgika apo wakayezgekanga,+ wakumanya kuŵawovwira awo ŵakuyezgeka.+


text:
Kasi mungatemwa kuŵerenga nkhani iyi mu %%?
Baibolo la pa Intaneti | MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
3 Kukaŵa Mufarisi munyake zina lake Nikodemo,+ muwusi wa Ŵayuda.
2 Iyo wakiza kwa Yesu nausiku,+ ndipo wakati kwa iyo: “Rabi,+ tikumanya kuti imwe pakuŵa msambizgi mwafuma kwa Chiuta, chifukwa palije uyo wangachita vimanyikwiro+ ivyo mukuchita, kwambura kuti Chiuta wali nayo.”+
3 Yesu wakamuzgora kuti: “Nadi nkhukuphalira kuti, kwambura kuti munthu wababikaso,+ wangawuwona chara Ufumu wa Chiuta.”+
4 Nikodemo wakati kwa iyo: “Kasi munthu wangababika wuli uku ni mulara? Kasi wanganjira mu nthumbo ya anyina kachiŵiri na kubabikaso?”
5 Yesu wakazgora kuti: “Nadi, nkhukuphalira kuti, kwambura kuti munthu wababika na maji+ na mzimu,+ wanganjira chara mu Ufumu wa Chiuta.
6 Icho chababika na thupi ni thupi, ndipo icho chababika na mzimu ni mzimu.
7 Kuzizwa chara chifukwa chakuti nakuphalira kuti: Imwe mwaŵanthu mukwenera kubabikaso.
8 Mphepo yikuputira uko yikukhumba, ndipo mukupulika kupoma kwake, kweni mukumanya chara uko yikufuma ndiposo uko yikuya. Ntheura ndimo waliri waliyose uyo wababika na mzimu.”+
9 Nikodemo wakafumba kuti: “Kasi vinthu ivi vingachitika wuli?”
10 Yesu wakati: “Asi ndiwe msambizgi wa Israyeli kweni ukuvimanya chara vinthu ivi?
11 Nadi nkhukuphalira kuti, tikuyowoya icho tikumanya ndipo tikuchitira ukaboni icho tawona, kweni imwe mukupokelera chara ukaboni uwo tikupeleka.
12 Usange namuphalirani vinthu vyapacharu chapasi kweni imwe mukugomezga chara, kasi mugomezgenge wuli para ningamuphalirani vinthu vyakuchanya?
13 Nakuti palije munthu uyo wali kukwelera kuchanya,+ kweni Mwana wa munthu uyo wakakhira kufuma kuchanya.+
14 Ndipo nga umo Mozesi wakakwezgera njoka mu mapopa,+ ntheura Mwana wa munthu nayo wakwenera kukwezgeka,+
15 mwakuti waliyose uyo wakugomezga mwa iyo waŵe na umoyo wamuyirayira.+
16 “Pakuti Chiuta wakachitemwa chomene charu, lekani wakapeleka Mwana wake wapadera,+ kuti waliyose uyo wakupulikana mwa iyo waleke kuparanyika kweni waŵenge na umoyo wamuyirayira.+
17 Chiuta wakatuma Mwana wake mu charu kuti wazakeruzge charu chara, kweni kuti charu chiponoskeke kwizira mwa iyo.+
18 Waliyose uyo wakupulikana mwa iyo wakwenera kweruzgika chara.+ Waliyose uyo wakuleka kupulikana weruzgika kale, chifukwa chakuti wandapulikane mu zina la Mwana wapadera wa Chiuta.+
19 Chifukwa icho ŵanthu ŵeruzgikirenge ntchakuti, ungweru wiza mu charu+ kweni ŵanthu ŵatemwa chisi m’malo mwa ungweru, pakuti milimo yawo yikaŵa yiheni.
20 Pakuti waliyose uyo wakuchita vinthu viheni, wakutinkha ungweru ndipo wakwiza ku ungweru chara, mwakuti milimo yake yileke kususkika.
21 Kweni waliyose uyo wakulondezga unenesko wakwiza ku ungweru,+ mwakuti milimo yake yiwonekere kuti yachitika mwakuyana na khumbo la Chiuta.”
22 Pamanyuma pa vinthu ivi, Yesu na ŵasambiri ŵake ŵakaluta mu mizi ya mu Yudeya, kwenekura wakakhala nawo kanyengo na kubatiza ŵanthu.+
23 Kweni Yohane nayo wakabatizanga mu Ayinoni pafupi na Salimu, chifukwa kukaŵa maji ghanandi,+ ndipo ŵanthu ŵakizanga na kubatizika,+
24 chifukwa Yohane wakaŵa wandaponyeke mu jele.+
25 Sono ŵasambiri ŵa Yohane na Muyuda munyake ŵakasuskananga pa nkhani ya kutoweska.
26 Sono ŵakiza kwa Yohane ndipo ŵakati kwa iyo: “Rabi, munthu yura mukaŵa nayo ku sirya linyake la Yorodani, uyo mukamuchitira ukaboni,+ wonani, wakubatiza ndipo ŵanthu wose ŵakuluta kwa iyo.”
27 Yohane wakazgora kuti: “Munthu wangapokera kanthu nanga nkhamoza chara kwambura kuti kapika kwa iyo kufuma kuchanya.
28 Imwe mukunichitira ukaboni kuti nkhati, ‘Ndine Khristu chara,+ kweni natumika panthazi pake.’+
29 Waliyose uyo wali na mwali ni mweneko wa nthengwa.+ Kweni mubwezi wa mweneko wa nthengwa, para wakwima na kumupulika, wakuŵa na chimwemwe chikuru chifukwa cha mazgu gha mweneko wa nthengwa. Ntheura chimwemwe chane chafiskika.
30 Iyo wakwenera kulutilira kusazgikira, kweni ine nkhwenera kulutilira kuchepa.”
31 Uyo wakufuma kuchanya+ wali pachanya pa ŵanyake wose. Uyo ngwakufuma ku charu chapasi wakufuma ku charu chapasi ndipo wakuyowoya vinthu vya charu chapasi. Uyo wakufuma kuchanya wali pachanya pa ŵanyake wose.+
32 Wakuchitira ukaboni vinthu ivyo wawona na kupulika,+ kweni palije munthu wakuzomera ukaboni wake.+
33 Waliyose uyo wazomera ukaboni wake waŵikapo chidindo chake kuti Chiuta ngwaunenesko.+
34 Pakuti uyo Chiuta wakamutuma wakuyowoya mazgu gha Chiuta,+ chifukwa Chiuta ni mukaka yayi pakupeleka mzimu.
35 Awiske ŵakutemwa Mwana+ ndipo ŵapeleka vinthu vyose mu mawoko ghake.+
36 Uyo wakupulikana mwa Mwana wali na umoyo wamuyirayira.+ Uyo wakuleka kupulikira Mwana wazamuwona umoyo chara,+ kweni ukali wa Chiuta ukukhalilira pa iyo.+
Tumizgani
Tumizgani
MALEMBA GHAKUPATULIKA MU MANG'ANAMULIRO GHA CHARU CHIPHYA
Yohane 3
Chitumbuka
Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi Mukughanaghana Kuti Baibolo ni Buku Wuli?
Kasi mukughanaghana kuti ni . . .
buku la vinjeru vya ŵanthu?
buku la vidokoni?
Mazgu gha Chiuta?
IVYO BAIBOLO LIKUYOWOYA
“Malemba ghose ngakupelekeka na Chiuta kwizira mwa mzimu.”—2 Timote 3:16, Mang’anamuliro gha Charu Chiphya.
VYANDULO IVYO MUNGASANGA PARA MUNGAGOMEZGA KUTI BAIBOLO NI MAZGU GHA CHIUTA
Musangenge mazgoro gha mafumbo ghakuzirwa.—Zintharika 2:1-5.
Musangenge ulongozgi uwo umovwiraninge pa umoyo wa zuŵa na zuŵa.—Salimo 119:105.
Muŵenge na chigomezgo chanadi.—Ŵaroma 15:4.
KASI TINGAGOMEZGA NADI IVYO BAIBOLO LIKUYOWOYA?
Enya. Pali vifukwa vinandi, kweni tiyowoyengepo vitatu:
Ndakukolerana. Baibolo likatora vyaka vyakujumpha 1,600 kuti lilembeke. Likalembeka na ŵanthu 40. Ŵanandi mwa ŵanthu aŵa ŵakawonanapo yayi. Kweni likuyowoya vimoza kufuma pakwamba m’paka paumaliro. Lili na mutu ukuru umoza!
Likuneneska pa nkhani ya mdauko. Kanandi ŵanthu awo ŵakulemba mdauko panji kuti mbiri yakale mu charu, ŵakubisa para mtundu panji charu chawo chathereskeka na ŵalwani. Kweni awo ŵakalemba Baibolo ŵakalembanga maubudi ghawo na gha mtundu wawo.—2 Midauko 36:15,16; Salimo 51:1-4
Mauchimi ghake ghakufiskika. Baibolo likayowoyerathu kuti msumba wa Babuloni uzamubwangandulika. Likayowoya vyaka 200 pambere ivi vindachitike. (Yesaya 13:17-22) Likayowoya umo msumba wa Babuloni uzamuthereskekera. Likayowoyaso zina la uyo wazamuthereska.—Yesaya 45:1-3.
Mu Baibolo muliso mauchimi ghanyake ghanandi agho ghakafiskika nkhanira ndendende umo Baibolo likayowoyera. Asi ndimo Mazgu gha Chiuta ghakwenera kuŵira?—2 Petrosi 1:21.
FUNDO YAKUTI MUGHANAGHANIREPO
Kasi Baibolo lingamovwirani wuli kuti muŵe na umoyo uwemi?
Baibolo likuzgora fumbo ili pa YESAYA 48:17, 18 na 2 TIMOTE 3:16, 17.
Manyani Vinandi
CHIUTA WAKUTIPHALIRA UTHENGA UWEMI!
Kasi Uthenga Uwemi Ngwakufuma Nadi kwa Chiuta?
Kasi tikumanya wuli kuti Baibolo likutiphalira unenesko?


text:
Kasi Tingalongora Wuli Kuti Tikumutemwa Yehova?
“Ise tili na chitemwa chifukwa ndiyo wakamba kutitemwa.”—1 YOH. 4:19.
SUMU: 56, 138
1, 2. Kasi Yehova wakutisambizga wuli kuti timutemwenge?
DADA wakusambizga makora ŵana ŵake para wakuŵatemwa. Usange dada wakutemwa ŵana ŵake, ndikuti wakuŵasambizga kuti nawo ŵamutemwenge. Palije munthu uyo wakutitemwa chomene kuluska Yehova. Mpositole Yohane wakati nase tikumutemwa Yehova chifukwa ndiyo “wakamba kutitemwa.”—1 Yoh. 4:19.
2 Kasi Yehova wakachita vichi ivyo vikulongora kuti ndiyo “wakamba kutitemwa”? Mpositole Paulosi wakati: “Chiuta watilongora chitemwa chake, pakuti apo tikaŵa kuti tichali ŵakwananga, Khristu wakatifwira.” (Rom. 5:8)Yehova, Dada withu wachitemwa, wakapeleka Mwana wake kuŵa sembe kuti watiwombore ku kwananga na nyifwa. Sembe iyi yikutovwira kuti tiŵe paubwezi na Yehova. Yehova wakajipata chomene pakupeleka mwana wake kuŵa sembe. Uwu mbukaboni wakuti Yehova wakutitemwa chomene. Ntheura, wakutisambizga kuti nase timutemwenge na mtima withu wose.—1 Yoh. 4:10.
3, 4. Kasi tingalongora wuli kuti tikumutemwa Yehova?
3 Mukhaliro ukuru chomene wa Yehova ntchitemwa. Lekani Yesu wakayowoya kuti dango lakwamba ndakuti: “Utemwenge Yehova Chiuta wako na mtima wako wose na umoyo wako wose na maghanoghano ghako ghose na nkhongono zako zose.” (Mrk. 12:30) Yehova wakukwiya usange tikutemwa chomene munthu panji chinthu chinyake kuluska iyo. Yehova wakukhumba kuti ise timutemwenge na ‘mtima withu wose.’ Kweniso tikwenera kumutemwa Yehova na umoyo ‘withu wose, maghanoghano ghithu ghose, na nkhongono zithu zose.’ Ntchimi Mika yikati ivi ndivyo Yehova wakukhumba.—Ŵazgani Mika 6:8.
4 Kasi tingalongora wuli kuti Yehova tikumutemwa na mtima withu wose? Tingalongora kuti tikumutemwa na mtima withu wose para tikumuŵika pakwamba mu umoyo withu. Mu nkhani iyo yajumpha, tikadumbiskana fundo zinayi izo Yehova wakulongolera kuti wakutitemwa. Mu nkhani iyi tidumbiskanenge nthowa zinayi izo nase tingalongolera kuti tikumutemwa.
KUWONGA YEHOVA
5. Kasi tikwenera kuchita vichi para tikuwona vyose ivyo Yehova wakutichitira?
5 Usange munyithu watipa chawanangwa, kanandi tikuwonga. Kweniso para tamanya kuzirwa kwa chawanangwa icho tapika, tikuchigwiliskira ntchito makora. Msambiri Yakobe wakalemba kuti: “Chawanangwa chilichose chiwemi na chawanangwa chilichose chakufikapo chikufuma kuchanya, pakuti chikukhira kufuma ku Awiske ŵa ungweru wakuchanya, iwo ŵakusintha yayi, ŵakupambana na mfwiri uwo ukuzgoka.” (Yak. 1:17) Yehova wakutitemwa ndipo wakutipa chilichose icho tikukhumbikwira pa umoyo kuti tiŵe ŵakukondwa. Ntheura nase tikwenera kumutemwa na kumuwonga chifukwa cha ivyo wakutichitira.
6. Kasi Ŵaisrayeli ŵakeneranga kuchita vichi kuti Yehova walutilire kuŵatumbika?
6 Yehova wakaŵapa vyawanangwa viwemi Ŵaisrayeli. Wakaŵapa malango agho ghakaŵalongozganga kwa vyaka vinandi, kweniso wakaŵapweleleranga mwakuthupi na mwauzimu. (Dute. 4:7, 8) Ŵaisrayeli ŵapulikirenge malango gha Yehova, mphanyi ŵakalongora kuti ŵakaŵa ŵakuwonga. Mwachiyelezgero, Yehova wakakhumbanga kuti para ŵakupeleka sembe za vipambi, ŵapelekenge “vipambi viwemi chomene vyakwamba kucha.” (Ex. 23:19) Ŵaisrayeli ŵakamanyanga kuti Yehova walutilirenge kuŵatumbika usange ŵakupulikira malango ghake na kumupa viwemi chomene.—Ŵazgani Duteronome 8:7-11.
7. Kasi tingamupa vichi Yehova kulongora kuti tikumutemwa?
7 Nase tingalongora kuti tikumutemwa Yehova para tikumupa ‘vinthu vithu vyakuzirwa.’ (Zinth. 3:9) Tikwenera kumuteŵetera Yehova na vinthu ivyo tili navyo. Mwachiyelezgero, tingapeleka ndalama kuti tovwire ntchito ya kupharazga Ufumu iyo yikuchitika pa mpingo withu ndiposo pa charu chose. Kwali ndise ŵasambazi panji ŵakavu, tose tingalongora kuti tikumutemwa Yehova para tikumupa ivyo tili navyo. (2 Kor. 8:12) Paliso vinyake ivyo tingachita kulongora kuti tikutemwa Yehova.
8, 9. Chifukwa wuli tikwenera kumugomezga Yehova? Kasi Mike na mbumba yake ŵakalongora wuli kuti ŵakugomezga Yehova?
8 Yesu wakati tikwenera kulutilira kupenja dankha Ufumu ndipo tileke kwenjerwa na ivyo tiryenge panji tivwarenge. Iyo wakati Dada withu wakuchanya, Yehova, wakumanya ivyo ise tikukhumbikwira. (Mat. 6:31-33) Tikumugomezga Yehova ndipo tikumanya kuti watovwirenge. Nakuti munthu uyo tikumutemwa nadi, tikumukayikira yayi. Ntheura para tikutemwa Yehova, tikweneraso kumugomezga. (Sal. 143:8) Tingajifumba kuti: ‘Kasi mapulani ghane na umo nkhugwiliskira ntchito nyengo na nkhongono zane, vikulongora kuti nkhutemwa Yehova na mtima wane wose? Kasi zuŵa lililose nkhugomezga kuti Yehova wanovwirenge?’
9 Mike na mbumba yake ŵakalongora kuti ŵakumutemwa Yehova na kumugomezga. Apo Mike wakaŵa mwana muchoko, wakakhumbanga kukateŵetera ku charu chinyake. Nangauli wakatora ndipo wakaŵa na ŵana ŵaŵiri, kweni khumbo lake likaŵa kuti lindasinthe. Mike na mbumba yake ŵakaŵazga nkhani za ŵabali na ŵadumbu awo ŵateŵeterapo uko kuli ŵapharazgi ŵachoko. Nkhani izi zikaŵawovwira kuti ŵasinthe vinthu vinyake pa umoyo wawo. Ŵakaguliska nyumba yawo na kwamba kukhala mu nyumba yichoko. Mike wakachepeska ntchito zinyake izo kampani yake yikachitanga ndipo wakasambira umo wangendeskera kampani yake kwizira pa intaneti uku wali ku charu chinyake. Pamanyuma, Mike na mbumba yake ŵakasamira ku charu chinyake ndipo ŵakakondwanga chomene na uteŵeti wawo. Mike wakati: “Tikawona kuti fundo ya Yesu ya pa Mateyu 6:33 njaunenesko nadi.”
IVYO YEHOVA WAKUTISAMBIZGA
10. Nga ni Davide, chifukwa wuli tikwenera kughanaghanira ivyo Yehova wakutisambizga?
10 Themba Davide likalemba kuti: ‘Machanya ghakupharazga uchindami wa Chiuta, mlengalenga kuchanya ukuthuwuska mulimo wa mawoko ghake. Dango la Yehova ndakufikapo, likuwezgeramo nkhongono. Vikumbusko vya Yehova ni vyakugomezgeka, muzeleza vikumuzgora wavinjeru.’ Davide wakaghanaghaniranga malango na chilengiwa cha Yehova. Ivi vikamovwira kuti waŵe paubwezi na Yehova. Davide wakati: ‘Mphanyi mazgu gha mu mulomo wane na ivyo nkhughanaghana mu mtima wane vyamukondweskani, A Yehova, Jalawe lane na Muwomboli wane.’—Sal. 19:1, 7, 14.
11. Kasi ivyo Yehova wakutisambizga tikwenera kuchita navyo wuli, ndipo chifukwa wuli? (Wonani chithuzi chakwamba.)
11 Mazuŵa ghano, Yehova wakutisambizga kuti timumanye iyo, timanye khumbo lake, chilengiwa chake, na Mazgu ghake. Charu chikuchiska kuti ŵanthu ŵasambirenge chomene. Kweni kanandi masambiro gha charu ghakupangiska ŵanthu kuti ŵaleke kugomezga na kutemwa Yehova. Mwakupambana na masambiro gha charu, masambiro gha Yehova ghakutovwira kuti timanyenge vinthu kweniso kuti timutemwenge. Yehova wakukhumba kuti tisange chandulo na ivyo wakutisambizga, kweniso kuti nase tisambizgenge ŵanyithu. (Zinth. 4:5-7) Khumbo la Yehova ndakuti “ŵanthu ŵa mitundu yose ŵamanye makora unenesko na kuponoskeka.” (1 Tim. 2:4) Para tikulimbikira kupharazga makani ghawemi gha Ufumu wa Chiuta, tikulongora kuti tikutemwa Yehova na ŵanyithu.—Ŵazgani Salmo 66:16, 17.
12. Kasi Shanoni wakayowoya vichi wati wapokera buku pa ungano?
12 Ŵana ŵachoko nawo ŵangaghanaghanira ivyo Yehova wakuŵapa. Shanoni wachali kukumbuka ivyo vikachitika apo wakaŵa pa ungano wa chigaŵa wa mu 1989. Panyengo iyo wakaŵa na vyaka 11 ndipo munung’una wake wakaŵa na vyaka 10. Pa nyengo yinyake pa ungano uwu, ŵana wose ŵakapempheka kuti ŵakhale pa malo ghamoza. Pakwamba Shanoni wakaŵa na wofi. Kweni pamasinda wakakondwa kuwona kuti mwana waliyose wakupokera buku la Achichepere Akufunsa. Kasi buku ili likamovwira wuli? Shanoni wakati: “Apa nkhamanya kuti Yehova waliko nadi ndiposo kuti wakunitemwa chomene. Tikakondwa chomene kuti Chiuta withu Yehova wakatipa chawanangwa chiwemi ichi.”
ZOMERANI CHILANGO CHA YEHOVA
13, 14. Kasi tikwenera kuchita wuli para Yehova wakutilanga, ndipo chifukwa wuli?
13 Baibolo likuti: ‘Awo Yehova wakuŵatemwa wakuŵachenya, nga umo dada wakuchitira na mwana wake uyo wakukondwa nayo.’ (Zinth. 3:12) Timanyenge icho ntchiwemi na kuŵa na mtende wa mu mtima para tikuzomera kuti Yehova watilange na kutisambizga. Kweni Baibolo likuti “palije munthu uyo wakukondwa para wakupokera chilango, chikuŵa chakuŵinya.” (Heb. 12:11) Nangauli chikuŵinya, kweni kasi tikwenera kuchita wuli para Yehova wakutilanga? Tikwenera chara kuzerezga panji kuyuyura chilango cha Yehova. Tikumutemwa Yehova, lekani tikuzomera chilango chake na kusintha apo pakukhumbikwira.
14 Mu nyengo ya Malaki, Ŵayuda ŵanandi ŵakaleka kupulikira Yehova. Ŵakaŵavya navyo ntchito kuti Yehova waleka kukondwa na sembe zawo. Ntheura Yehova wakaŵachenya. (Ŵazgani Malaki 1:12, 13.) Yehova wakaŵapa ulongozgi kanandi waka, kweni ŵakapulikiranga yayi. Ntheura Yehova wakaŵaphalira kuti: ‘Nitumenge nthembo pa imwe, ndipo nizgorenge vitumbiko vinu kuŵa nthembo.’ (Mal. 2:1, 2) Nase tingataya ubwezi withu na Yehova usange tikukana kupulikira ulongozgi wake panji kuwuwona kuti ngwambura ntchito.
15. Kasi tikwenera kugega nkharo wuli?
15 Charu cha Satana chikukhuŵirizga ŵanthu kuti ŵaŵe ŵakujitemwa. Ŵanandi ŵakukhumba yayi kuti munthu munyake waŵasambizge panji kuŵaphalira chakuchita. Ŵanyake ŵakupokera ulongozgi mwakuchichizgika waka. Ise tikwenera kuchita nthena yayi. Baibolo likutiphalira kuti tileke kutolera nkharo ya ŵanthu ŵa mu nyengo iyi. M’malo mwake likutichiska kuti timanye khumbo “lakufikapo” la Chiuta na kuchita ivyo vikumukondweska. (Rom. 12:2) Yehova wakutipa ulongozgi pa nyengo yakwenelera kwizira mu gulu lake. Mwachiyelezgero, gulu likutikumbuska umo tikwenera kuchitira na ŵanthu awo mbanalume panji ŵanakazi ŵanyithu yayi, umo tingasankhira ŵabwezi ŵawemi na vyakusanguluska. Para tikuzomera ulongozgi wa Yehova na kuchita vinthu ivyo vikumukondweska, tikulongora kuti tikuwonga ndiposo kuti tikumutemwa na mtima withu wose.—Yoh. 14:31; Rom. 6:17.
GOMEZGANI YEHOVA
16, 17. (a) Chifukwa wuli tikwenera kupempha ulongozgi kwa Yehova pambere tindasankhe chakuchita? (b) Kasi Ŵaisrayeli ŵakachita vichi kulongora kuti ŵakamugomezganga yayi Yehova?
16 Ŵana ŵachoko ŵakugomezga chomene ŵapapi ŵawo kuti ŵaŵawovwirenge. Nanga ŵangaŵa kuti ŵakura, kweni nyengo zinyake ŵakufumba ŵapapi ŵawo kuti ŵaŵawovwire. Ŵakumanya kuti nangauli ŵangasankha ŵekha vyakuchita, kweni ŵapapi ŵawo ŵangaŵapa ulongozgi wakovwira. Dada withu Yehova wakutipa wanangwa wakusankha. Kweni chifukwa chakuti tikumugomezga na kumutemwa, nyengo zose pambere tindasankhe chakuchita, tikumupempha kuti watovwire ndipo tikuchita vinthu mwakukolerana na khumbo lake. Para tikumugomezga nadi Yehova, iyo watipenge mzimu utuŵa kuti utovwire kuchita ivyo ni viwemi.—Fil. 2:13.
17 Mu nyengo ya Samuyeli, Ŵafilisiti ŵakathereska Ŵaisrayeli. M’malo mwa kupempha ulongozgi kwa Yehova, Ŵaisrayeli ŵakati: ‘Tiyeni tikatore likasa la phangano la Yehova ku Shilo, mwakuti liŵenge nase na kutiponoska mu woko la ŵalwani ŵithu.’ Kasi ntchivichi icho chikachitika? Ŵaisrayeli ŵanandi ŵakakomeka. Baibolo likuti: ‘Ŵasilikari ŵakwenda pasi 30,000 ŵa Israyeli ŵakafwa.’ Kweniso Ŵaisrayeli ŵakapokeka Likasa la Chiuta. (1 Sam. 4:2-4, 10, 11) Ŵaisrayeli ŵakaghanaghana kuti para ŵaluta na likasa la Yehova ku nkhondo, mbwenu Yehova wamuŵawovwira. Ŵakakhumba yayi kupempha ulongozgi kwa Yehova kuti ŵamanye maghanoghano ghake pa nkhani iyi. M’malo mwake, ŵakachita waka ivyo iwo ŵakawonanga kuti ni viwemi. Ntheura Ŵaisrayeli ŵakathereskeka mwachikhozga soni.—Ŵazgani Zintharika 14:12.
18. Chifukwa wuli Baibolo likuti tigomezgenge Yehova?
18 Wamasalimo uyo wakagomezganga na kutemwa chomene Yehova wakati: ‘Lindilira Chiuta, pakuti nimulumbenge nipera pakuŵa Mponoski wane Mukuru. Chiuta wane, nkhwenjerwa. Lekani nkhumukumbukani.’ (Sal. 42:5, 6) Kasi namwe ndimo mukumuwonera Yehova? Kasi mukujiwona kuti mukumutemwa na kumugomezga Yehova? Tikwenera kumugomezga chomene Yehova. Baibolo likuti: ‘Uthembenge Yehova na mtima wako wose, ungagomezganga pa kapulikiskiro kako yayi. Mu mendero ghako ghose maso ghako ghaŵe kwa iyo, ndipo wakunyoloskerenge nthowa zako.’—Zinth. 3:5, 6.
19. Kasi tikwenera kumutemwa wuli Yehova?
19 Yehova ndiyo wakamba kutitemwa ndipo wakutisambizga umo nase tikwenera kumutemwera. Ntheura nyengo zose tighanaghanirenge ivyo watichitira na umo wakutitemwera taŵanthu ŵake. Nase tiyeni tilongore kuti tikumutemwa Yehova na mtima withu wose, umoyo withu wose, maghanoghano ghithu ghose, na nkhongono zithu zose.—Mrk. 12:30.


text:
Okutobala 17-
23
ZINTHARIKA 12-16
Sumu 69 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“Vinjeru Ni Viwemi Kuluska Golide”: (Mamin. 10)
Zi 16:16, 17—Munthu wavinjeru wakusambira Mazgu gha Chiuta na kulondezga fundo zake (w07-CN 7/15 peji 8)
Zi 16:18, 19—Munthu wavinjeru wakukana mtima wakujinotha na kujikuzga (w07-CN 7/15 peji 8-9)
Zi 16:20-24—Munthu wavinjeru wakuyowoya vinthu ivyo vikovwira ŵanyake (w07-CN 7/15 peji 9-10)
-
Ivyo Tasambira: (Mamin. 8)
Zi 15:15—Kasi tingachita wuli kuti tisange chimwemwe chikuru pa umoyo? (g-CN 11/13 peji 16)
Zi 16:4—Kasi Yehova wachitiska ŵaheni ‘kufiska khumbo lake’ munthowa wuli? (w07-CN 5/15 peji 18-19)
Kasi ivyo nasambira pakuŵerenga Baibolo sabata iyi vikunisambizga vichi za Yehova?
Kasi nasanga fundo wuli pakuŵerenga Baibolo sabata iyi izo zinganovwira pakupharazga?
-
Kuŵerenga Baibolo: (Mamin. 4 panji kuchepera apa) Zi 15:18–16:6
PHARAZGANI MWALUSO
Paulendo Wakwamba: (Mamin. 2 panji kuchepera apa) Yoh 11:11-14—Sambizgani Unenesko. Muchemerani ku maungano gha pa sabata.
Ulendo Wakuwelerako: (Mamin. 4 panji kuchepera apa) Dumbiskanani nayo fundo za pa Ge 3:1-6; Ro 5:12—Sambizgani Unenesko. Muchemerani ku maungano gha pa sabata.
Sambiro la Baibolo: (Mamin. 6 panji kuchepera apa) bh peji 191 ndime 18-19—Muchemerani msambiri ku maungano.
UMOYO WACHIKHRISTU
Sumu 117
“Ivyo Tingachita Kuti Tizgorenge Vyakupulikikwa”: (Mamin. 15) Kudumbiskana. Longorani vidiyo yakuti Ŵani Ŵabwezi ŵa Yehova—Kunozgekera Kukazgorapo. Kufuma apo, chemani ŵana ŵachoko waka ŵize ku pulatifomu, ndipo muŵafumbe kuti: Zunurani nthowa zinayi izo munthu wanganozgekera kuti wakazgorepo. Chifukwa wuli tingaŵa ŵakukondwa nipera nangauli ŵandatiwuske kuti tizgorepo?
Sambiro la Baibolo la Mpingo: (Mamin. 30) ia mutu 9 ndime 1-13
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 102 na Lurombo


text: 3 Sono Petrosi na Yohane ŵakakweranga ku tempile pa ora la lurombo, ilo likaŵa ora la 9.*2 Ŵanthu ŵakayegha mwanalume munyake uyo wakababika wakupendera. Zuŵa lililose ŵakamuŵikanga pafupi na mulyango wa tempile wakuchemeka Wakutowa, mwakuti wapemphenge vyawanangwa* ku awo ŵakunjira mu tempile.3 Wakati wawona Petrosi na Yohane apo ŵakaŵa pafupi kunjira mu tempile wakamba kupempha vyawanangwa.4 Kweni Petrosi, pamoza na Yohane, ŵakamudodoliska ndipo ŵakati: “Laŵiska kwa ise.”5 Ntheura wakaŵalaŵisiska, wakakhazganga kuti ŵamupenge kanthu.6 Petrosi wakati: “Nilije siliva panji golide, kweni icho nili nacho ndicho nikupenge. Mu zina la Yesu Khristu Munazarete, yamba kwenda!”+7 Wakamukora woko lamalyero na kumuwuska.+ Nyengo yeneyiyo, malundi ghake na tukasinginini twake vikakhora.+8 Wakadukira muchanya+ na kwamba kwenda, ndipo wakanjira nawo mu tempile, wakendanga na kudukaduka na kulumba Chiuta.9 Ndipo ŵanthu wose ŵakamuwona wakwenda na kulumba Chiuta.10 Ŵakamumanya kuti ni munthu uyo wakakhalanga pa Chipata Chakutowa cha tempile na kupempha vyawanangwa.+ Ŵanthu ŵakazizikika chomene na kuzukuma pa ivyo vikamuchitikira.11 Apo munthu yura wakademeleranga kwa Petrosi na Yohane, ŵanthu wose ŵakachimbilira kwa iwo, pa malo ghakuchemeka Khonde la Solomoni,+ ŵakazizwa chomene na ivyo vikachitika.12 Petrosi wakati wawona ichi, wakaphalira ŵanthu aŵa kuti: “Ŵanalume ŵa Israyeli, chifukwa wuli mukuzizwa na ichi? Chifukwa wuli mukutidodoliska nga ni para munthu uyu tamwendeska na nkhongono zithu panji chifukwa chakuti tikujipeleka pakusopa Chiuta?13 Chiuta wa Abrahamu, wa Yisake, na wa Yakhobe,+ Chiuta wa ŵasekuru ŵithu, wamupa uchindami Muteŵeti wake,+ Yesu,+ uyo imwe mukamupeleka+ na kumukana panthazi pa Pilato, apo wakati wamufwature.14 Mukakana munthu mutuŵa na murunji, ndipo mukapempha kuti wamufwatulirani munthu wakukoma ŵanthu.+15 Mukakoma Mulongozgi Mulara wa umoyo.+ Kweni Chiuta wali kumuwuska ku ŵakufwa, ise ndise ŵakaboni pa fundo iyi.+16 Kwizira mu zina lake, kweniso chipulikano icho ise tili nacho mu zina lake, ndivyo vyachizga munthu uyo mukumuwona na kumumanya. Chipulikano icho tili nacho mwa iyo ndicho chamuchizga munthu uyu pamaso pa imwe mose.17 Ŵabali, nkhumanya kuti mukachita kwambura kumanya+ nga umo ŵakachitira ŵalongozgi ŵinu.+18 Chiuta wakazomerezga kuti ivi vichitike kuti wafiska vinthu ivyo wakayowoyerathu kwizira mu mulomo wa ntchimi zose, kuti Khristu wake wazamusuzgika.+19 “Ntheura, ng’anamukani mtima+ ndipo muwelere+ mwakuti zakwananga zinu zisisitike,+ kuti nyengo yakuwezgeramo nkhongono yize kufuma kwa Yehova*20 ndiposo kuti watume Khristu uyo wakimikika chifukwa cha imwe, ndiyo Yesu.21 Machanya ghakwenera kumusunga m’paka nyengo iyo Chiuta wazamuwezgerapo vinthu vyose ivyo wakayowoya kwizira mu mulomo wa ntchimi zake zituŵa zakale.22 Mozesi wakati: ‘Yehova* Chiuta winu wazamumuwuskirani ntchimi nga ndine pakati pa ŵabali ŵinu.+ Muzakapulikire vyose ivyo yizamumuphalirani.+23 Munthu waliyose uyo wazamuleka kupulikira Ntchimi iyi wazamuparanyika kufumapo pakati pa ŵanthu.’+24 Ndipo ntchimi zose kwamba pa Samuyeli kuya munthazi, zikapharazga kwambura kubisa vya mazuŵa agha.+25 Imwe muli ŵana ŵa ntchimi na ŵa phangano ilo Chiuta wakapangana na ŵasekuru ŵinu,+ wakati kwa Abrahamu: ‘Kwizira mu mphapu* yako mbumba zose za pa charu chapasi zizamutumbikika.’+26 Chiuta wakati wamuwuska Muteŵeti wake, wakamba kumutuma kwa imwe+ kuti wamutumbikani na kumuwezganiko ku milimo yinu yiheni.”


text:
KUFUMA MU NTHAMBA YITHU
‘Paŵavye Kanthu Kakumutondeskani’
MU CHAKA cha 1931, holo ya Pleyel ku Paris yikazura na ŵanthu awo ŵakafuma mu vyaru 23. Mu holo iyi ndiyo kanandi ŵakwimba ŵakimbirangamo sumu. Kweni pa nyengo iyi ŵanthu ŵakukwana 3,000 awo ŵakazura mu holo iyi, ŵakiza kuzakategherezga nkhani za Mubali Joseph F. Rutherford, uyo wakalongozganga mulimo wa kupharazga. Nkhani izo Mubali Rutherford wakayowoyanga, ŵakazing’anamuliranga mu Chifurenchi, Chijeremani, na Chipolishi. Mubali Rutherford wakayowoyanga nkhani zake mwankhongono chomene.
Ungano uwu ukawovwira kuti mulimo wa kupharazga Ufumu ulute panthazi mu France. Mubali Rutherford wakapempha ŵabali awo ŵakafuma ku vyaru vinyake, chomenechomene ŵawukirano kuti ŵajipeleke kuchita uteŵeti wa ukopotala panji kuti upayiniya mu charu cha France. John Cooke wakaŵa muwukirano uyo wakachiskika na mazgu gha Mubali Rutherford ghakuti: “Paŵavye kanthu kakumutondeskani ŵawukirano kuchita upayiniya.” *
Padera pa John Cooke uyo pamasinda wakaŵa mishonale, ŵabali na ŵadumbu ŵanyake ŵakazomera pempho lakwambukira ku Makedoniya ili. (Mil. 16:9, 10) Chiŵerengero cha ŵapayiniya mu France chikakwera chomene. Mu 1930 mukaŵa ŵapayiniya 27, ndipo mu 1931 ŵakafika pa 104. Ŵapayiniya ŵanandi ŵakachimanyanga yayi Chifurenchi, kweniso masuzgo ghanyake ghakaŵa ukavu na phukwa. Kasi ŵakachita wuli na masuzgo agha?
SUZGO LA CHIYOWOYERO
Ŵapayiniya awo ŵakatondekanga kuyowoya Chifurenchi, ŵakathembanga makadi pakupharazga makani ghawemi. Mubali munyake wa ku Germany uyo wakapharazganga mwachikanga ku Paris, wakati: “Tikamanyanga kuti Chiuta withu ngwankhongono. Kweni nyengo zinyake para tikupharazga, mtima withu ukachitanga phaphapha chifukwa tikenjerwanga kuti tingaluwa mazgu gha Chifurenchi gha pa kadi ghakuti ‘Chonde ŵazgani uthenga uwu.’ Ndipouli tikalutira kupharazga chifukwa tikamanyanga kuti mulimo uwu ngwakuzirwa chomene.”
Nyengo zinyake, para ŵapayiniya ŵakupharazga ku nyumba zinyake, ŵalonda ŵakaŵachimbizganga. Zuŵa linyake, ŵadumbu ŵaŵiri awo ŵakachimanyanga makora yayi Chifurenchi, ŵakakumana na mulonda mukali. Iyo wakaŵafumba kuti, mukukhumba njani? Ŵadumbu aŵa ŵakasoŵa chakuzgora. Mudumbu munyake wakawona kachikhwangwani pa mulyango ako kakaŵa na mazgu gha Chifurenchi ghakuti “Lizgani belu.” Mudumbu uyu wakaghanaghananga kuti mazgu agha ni zina la mweneko nyumba. Ntheura mudumbu uyu wakati: “Tapukwa amama a Lizgani Belu.” Chiyowoyero chikaŵatondeska yayi ŵapayiniya aŵa kupharazga, ndipo nyengo zose ŵakaŵanga ŵakukondwa.
UKAVU NA PHUKWA
Mu ma 1930, ŵanthu ŵanandi ku France ŵakaŵa ŵakavu, ndipo suzgo ili likakhwaska ŵapayiniya ŵanandi. Mudumbu Mona Brzoska wakalongosora ivyo wakachitanga na munyake uyo wakateŵeteranga nayo. Mona wakati: “Tikakhalanga mu kanyumba kambura kuwoneka makora. Kweniso ku malo agha kukazizimanga chomene, ndipo kanandi maji ghakakhomanga. Mulenji uliwose tikasungunuranga maji ghakuti tigeze ku maso.” Kasi ŵapayiniya ŵakagongowa na masuzgo agha? Yayi. Mupayiniya munyake wakati: “Tikaŵavya vinthu vinandi, kweni tikasoŵanga kanthu chara.”—Mat. 6:33.
Suzgo linyake ilo ŵapayiniya ŵakakumana nalo ni phukwa. Mu ma 1930, ku France kukaŵa ŵapharazgi ŵambura kujumpha 700, ndipo ŵanandi ŵakakhalanga patalipatali. Kasi ntchivichi icho chikawovwira ŵapayiniya kuti ŵamazge phukwa? Mudumbu Mona wakati: “Nyengo zose na munyane tikaŵazgiranga lumoza mabuku gha gulu kuti tileke kuchita phukwa. Kale tikalutanga yayi ku maulendo ghakuwelerako panji kuchitiska masambiro gha Baibolo. Ntheura pambere tindagone, tikalemberanga makalata ŵabali ŵithu kweniso ŵapayiniya ŵanyithu, kuŵalongosolera umo uteŵeti ukwendera na kukhwimiskana.”—1 Tes. 5:11.
Nangauli ŵapayiniya aŵa ŵakasangananga na masuzgo ghanandi, kweni ŵakalutilira kupharazga. Ukaboni wa fundo iyi ukusangika mu makalata agho ŵapayiniya ŵakalemberanga ofesi ya munthavi ya ku France. Mwachiyelezgero, Mudumbu Annie Cregeen uyo wakaŵa wakuphakazgika, wakateŵetera mu vigaŵa vinandi mu France pamoza na mfumu wake kwambira mu 1931 m’paka 1935. Mudumbu Annie wakalemba kuti: “Nyengo zose tikakondwanga ndipo tikaŵanga na vyakuchita vinandi mu uteŵeti. Tikakolerananga chomene na ŵapayiniya ŵanyithu. Tikachitanga nthena kuyana na mazgu gha mpositole Paulosi ghakuti, ‘Ine nkhapanda, Apolo wakathilira, kweni Chiuta ndiyo wakakuzganga.’ Tikukondwa chomene kuti tikaŵa na mwaŵi wakovwira ŵanthu kuti ŵamanye unenesko.”—1 Kor. 3:6.
Awo ŵakukhumba kusazgirako uteŵeti wawo, ŵangasambirako vinandi ku ŵapayiniya aŵa. Pasono, ku France kuli ŵapayiniya ŵakujumpha 14,000, ndipo ŵanandi ŵakuteŵetera mu mipingo panji magulu ya viyowoyero vinyake. * Ŵapayiniya aŵa nawo ŵakuzomerezga yayi kuti kanthu kanyake kaŵatondeske kuteŵetera Yehova.—Kufuma mu nthamba yithu ku France.
^ ndime 4 Kuti mumanye vya ŵanthu ŵa ku Poland awo ŵakasamira ku France, wonani nkhani ya mutu wakuti, “Yehova Wiza Namwe Kuno ku France Kuti Musambire Unenesko,” mu Gongwe la Mulinda la Ogasiti 15, 2015.
^ ndime 13 Mu 2014, pakaŵa magulu na mipingo yakujumpha 900 ya viyowoyero vinyake iyo yikalongozgekanga na ofesi ya France. Magulu na mipingo iyi yikovwira ŵanthu ŵa viyowoyero 70 kuti ŵamanye unenesko.


text:
Baibolo la Bedell Likawovwira Ŵanthu Kupulikiska Mazgu gha Chiuta
MULISKA William Bedell wakati wafika ku Ireland mu 1627, wakazizwa na ivyo wakawona. Pa nyengo yira, charu cha Ireland icho ŵanthu ŵake ŵanandi ŵakaŵa Ŵakatolika, chikaŵa pasi pa Britain. Ŵaprotesitanti ŵakaŵa kuti ŵang’anamura kale Baibolo mu viyowoyero vinyake vya ku Europe. Kweni vikuwoneka kuti pakaŵavya uyo wakakhumbanga kuti Baibolo ling’anamulike mu Chiayirishi.
Bedell wakawona kuti ntchiwemi yayi kuti ŵanthu ŵakuyowoya Chiayirishi ŵasambire dankha Chingelezi kuti ŵambe kuŵazga Baibolo. Ntheura wakanozga vyakuti Baibolo ling’anamulike mu Chiayirishi. Kweni Ŵaprotesitanti ŵanandi ŵakamususka chomene. Chifukwa wuli?
ŴAKAKHUMBANGA KUTI ŴANTHU ŴALEKE KUYOWOYA CHIAYIRISHI
Bedell wakaŵikapo mtima kuti wasambire Chiayirishi. Wakati waŵa mulara pa sukulu ya Trinity College ku Dublin kweniso wakati waŵa bishopu wa Tilmore, wakaphaliranga ŵana ŵa sukulu kuti ŵayowoyenge Chiayirishi. Nakuti Fumukazi ya ku England, Elizabeti I, yikambiska Trinity College na chilato chakuti ŵaliska awo ŵasambira pa sukulu iyi ŵakasambizgenge ŵanthu Baibolo mu viyowoyero vyawo. Ntheura Bedell wakakhumbanga kuti ivi ndivyo vichitikenge.
Ŵanthu ŵanandi chomene mu dayosisi ya Kilmore ŵakayowoyanga Chiayirishi. Ntheura Bedell wakakhumbanga kuti mu dayosisi iyi muŵe ŵaliska awo ŵakuyowoya Chiayirishi. Ivyo wakakhumbanga vikukolerana na ivyo mpositole Paulosi wakayowoya pa 1 Ŵakorinte 14:19, kuti: “Mu mpingo ningatemwa kuyowoya mazgu ghankhondi na maghanoghano ghane, mwakuti niŵasambizgeso ŵanji na mazgu gha pamulomo, kuluska mazgu vikwi khumi mu lulimi,” kung’anamura chiyowoyero icho ŵanthu ŵanandi ŵakuleka kuchimanya.
Kweni pakaŵa ŵanthu ŵanyake ŵamazaza awo ŵakayezgayezga kuti ŵamulekeske. Awo ŵakulemba mdauko ŵakalemba kuti ŵanthu ŵanyake ŵakatenge para ŵanthu ŵayowoyenge Chiayirishi mbwenu boma liŵenge pa suzgo ndipo lisangengepo uwemi uliwose yayi. Ŵanyake ŵakatenge para boma la England likukhumba kuti vinthu viliyendere makora, mbwenu likanizge ŵanthu kusambira Chiayirishi. Nakuti ŵakaŵika malango ghakuti ŵanthu Ŵachiayirishi ŵaleke chiyowoyero chawo na mitheto yawo, ndipo ŵasambire Chingelezi na kutolera machitiro na nkharo ya Ŵangelezi.
BEDELL WAKAMBISKA NTCHITO YA KUNG’ANAMURA BAIBOLO
Bedell wakagongowa yayi na ivyo ŵanthu aŵa ŵakachitanga. Cha m’ma 1630, wakamba kung’anamura Baibolo mu Chiayirishi kufuma ku Baibolo Lachingelezi ilo likaŵa kuti lafuma waka (King James Version 1611). Wakakhumbanga kuti wafumiske Baibolo ilo ŵanthu ŵanandi ŵangalipulikiska luŵiro. Wakawona kuti usange Baibolo lingaleka kung’anamulika mu chiyowoyero ichi, mbwenu ŵanthu ŵakavu ŵangasambira yayi Malemba kuti ŵazakasange umoyo wamuyirayira.—Yohane 17:3.
Bedell wakaŵa wakwamba yayi kuwona kuti ŵanthu ŵakukhumbikwira Baibolo mu chiyowoyero chawo. Vyaka 30 kumanyuma, bishopu William Daniel wakawona kuti chikaŵa chinonono kuti ŵanthu ŵasambire Baibolo chifukwa likaŵa mu chiyowoyero icho ŵakachimanyanga yayi. Daniel wakang’anamura Testamente Lasono (Mateyu m’paka Uvumbuzi) mu Chiayirishi. Ntheura Bedell wakamba kung’anamura Malemba Ghachihebere panji kuti, Testamente Lakale. Mu Baibolo ilo lero ŵakulichema Bedell’s Bible muli ivyo wakang’anamura Bedell na William Daniel. Nakuti Baibolo la Bedell likaŵa lekha lamsuma ilo likang’anamurika mu Chiayirishi. Pakaŵavya linyake m’paka pakajumpha vyaka 300.
Bedell wakalemba ntchito ŵanalume ŵaŵiri Ŵachiayirishi kuti ŵamovwire kung’anamura kufuma ku Chingelezi kuya mu Chiayirishi. Bedell wakamanyanga Chihebere, ndipo iyo pamoza na ŵanyake ŵaŵiri ŵakawelerangamo vesi lililose na kunozgamo. Pakukhumba kusimikizga kuti ivyo ŵang’anamura ni vyaunenesko, ŵakawonangaso mu Baibolo Lachiitaliya ilo wakang’anamura Giovanni Diodati. Wakawonangaso mu Septuagint Yachigiriki, na mu m’pukutu unyake Wachihebere wakale.
Ŵanthu aŵa ŵakatolera ivyo ŵakachita awo ŵakang’anamura Baibolo la King James Version, ndipo mu malo ghanandi ŵakalembamo zina la Chiuta. Mwachiyelezgero, pa Exodus 6:3, ŵakalembapo zina la Chiuta lakuti “Iehovah.” Ivyo Bedell wakalemba ŵali kuvisunga ku Marsh’s Library, Dublin, Ireland.—Wonani bokosi lakuti “Ŵakakumbuka na Kuwonga Ntchito ya Bedell.”
PAUMALIRO LIKAFUMA
Bedell wakamalizga ntchito yakung’anamura Baibolo cha mu 1640. Kweni wakatondeka kulifumiska nyengo yeneyira. Chifukwa wuli? Chifukwa chimoza ntchakuti ŵanthu ŵakalutilira kumususka. Ŵakususka ŵakayowoyera viheni munthu uyo Bedell wakamulemba ntchito kuti wang’anamure Baibolo, ŵakakhumbanga kumugongoweska. Kweniso ŵakamukaka na kumujalira mu jele. Vinthu vikafikaso paheni mu 1641, ŵanthu ŵakakwiya na kuchita vivulupi kuti ŵakukhumba yayi kuyowoya Chingelezi. Nangauli Bedell wakaŵa Mungelezi, kweni ŵanthu ŵanyake ŵa ku Ireland kwenekura ŵakamubisa chifukwa ŵakamutemwanga chomene. Kweni pamanyuma ŵasilikari ŵakugaluka ŵakamujalira mu jele liheni chomene. Ichi chikwenera kuti ndicho ntchifukwa chinyake icho wakafwira luŵiro mu 1642. Wakafumiska yayi Baibolo lake.
Ntchito ya Bedell yikakhala pachoko kuzgeŵelekera apo ŵanthu ŵakanjira na kunanga nyumba yake. Mwamwaŵi, mubwezi wa Bedell wakaponoska mapepara ghose agho wakang’anamura. Nyengo yikati yajumphapo, Narcissus Marsh, uyo wakaŵa bishopu mulara wa Armagh kweniso wasembe wa Church of Ireland, wakavitora vinthu vira. Wakasanga wovwiri wa ndalama kwa wasayansi Robert Boyle ndipo wakachita chikanga na kufumiska Baibolo la Bedell mu 1685.
LIKAŴA LICHOKO KWENI LIKAWOVWIRA CHOMENE
Ŵanthu ŵanandi ŵakamanya yayi kuti kuli Baibolo la Bedell. Likaŵa lichoko kweni likawovwira chomene ŵanthu kuti ŵapulikiske Mazgu gha Chiuta. Likawovwira chomene ŵanthu ŵakuyowoya Chiayirishi mu Ireland, Scotland na malo ghanyake. Ŵanthu ŵakaŵa na mwaŵi wa kuŵazga Mazgu gha Chiuta mu chiyowoyero chawo na kumazga njara yawo yauzimu.—Mateyu 5:3, 6.
“Apo tikaŵazganga Baibolo la Bedell, tikapulika mazgu gha Chiuta mu chiyowoyero chithu. Ichi chikatovwira chomene ine na ŵamunyumba yane kuti tisambire unenesko wa mu Baibolo”
Baibolo la Bedell lichali kovwira ŵanthu awo ŵakukhumba kumanya Chiuta na kuchita icho ntchakwenelera. Munthu munyake uyo wakuyowoya Chiayirishi, uyo sonosono apa wali kusambira Baibolo, wakati: “Apo tikaŵazganga Baibolo la Bedell, tikapulika mazgu gha Chiuta mu chiyowoyero chithu. Ichi chikatovwira chomene ine na ŵamunyumba yane kuti tisambire unenesko wa mu Baibolo.”
Manyani Vinandi
KUPANGA MABUKU
Tapika Ntchito ya Kung’anamura ‘Mazgu Ghakupatulika gha Chiuta’—Ŵaroma 3:2
Pali Mabaibolo ghakupambanapambana agho ghawovwira Ŵakaboni ŵa Yehova nyengo yitali. Chifukwa wuli Ŵakaboni ŵa Yehova ŵali kung’anamura Baibolo mu Chingelezi chipusu?


text:
Ogasiti 8-14
MASALIMO 92-101
Sumu 28 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“Ŵakupambika Vipasi Nangauli Mbachekuru”: (Mamin. 10)
Sa 92:12—Ŵarunji ŵakupambika vipambi vyauzimu (w07-CN 9/15 peji 32; w06 9/1 peji 11 ndime 2)
Sa 92:13, 14—Ŵachekuru ŵangapambika vipasi vyauzimu nangauli mathupi ghawo ngakunyotwa (w14 1/15 peji 26 ndime 17; w04 6/1 peji 10 ndime 9-10)
Sa 92:15—Ŵachekuru ŵateŵetera nyengo yitali ndipo ŵakumanya vinandi, ntheura ŵangakhozga ŵanyawo (w04 6/1 peji 11-12 ndime 13-18)
-
Ivyo Tasambira: (Mamin. 8)
Sa 99:6, 7—Chifukwa wuli Mozesi, Aroni, na Samuyeli, mbanthu awo tingasambirako viwemi? (w15 7/15 peji 8 ndime 5)
Sa 101:2—Kasi ‘kwenda na mtima wakufikapo’ mu nyumba zithu chikung’anamurachi? (w05 11/1 peji 30 ndime 14)
Kasi ivyo nasambira pakuŵerenga Baibolo sabata iyi vikunisambizga vichi za Yehova?
Kasi nasanga fundo wuli pakuŵerenga Baibolo sabata iyi izo zinganovwira pakupharazga?
-
Kuŵerenga Baibolo: (Mamin. 4 panji kuchepera apa) Sa 95:1–96:13
PHARAZGANI MWALUSO
Paulendo Wakwamba: (Mamin. 2 panji kuchepera apa) Yowoyanipo vya mutu wa pa chikopi wa Wukani! nambara 4. Panganani nayo kuti mukawereso.
Ulendo Wakuwelerako: (Mamin. 4 panji kuchepera apa) Dumbiskanani nayo mutu wa pa chikopi mu Wukani! nambara 4. Panganani nayo kuti mukawereso.
Sambiro la Baibolo: (Mamin. 6 panji kuchepera apa) bh peji 161-162 ndime 18-19. Movwirani msambiri kuti wachitenge ivyo wakusambira.
UMOYO WACHIKHRISTU
Sumu 90
Mwaŵachekuru, Muli na Mulimo Wakuzirwa Chomene (Sa 92:12-15): (Mamin. 15) Kudumbiskana.Longorani vidiyo ya mutu wakuti Ŵachekuru—Ndimwe Ŵakuzirwa Chomene. (Lutani pa tv.jw.org, na kuwona pa VIDEO ON DEMAND > THE BIBLE.) Kufuma apo, pemphani ŵapharazgi kuti ŵayowoyepo ivyo ŵasambirapo. Chiskani ŵachekuru kuti ŵaphalirengeko ŵawukirano ivyo ŵakumanya na vitumbiko ivyo ŵasanga pakuteŵetera. Chiskani ŵawukirano kuti ŵafumbenge ŵachekuru para ŵakusankha vyakuchita pa nkhani zikuruzikuru.
Sambiro la Baibolo la Mpingo: (Mamin. 30) ia mutu 4 ndime 1-15, bokosi pa peji 39
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 29 na Lurombo


text:
Kasi mungatemwa kuŵerenga nkhani iyi mu %%?
Baibolo la pa Intaneti | MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
56 Yehova wakuti:
“Koleskani weruzgi wakunyoloka,+ chitani urunji,
Pakuti chiponosko chane chizenge sonosono,
Ndipo urunji wane uvumbulikenge.+
2 Wakukondwa ni munthu uyo wakuchita ichi,
Na mwana wa munthu uyo wakuchikoleska,
Mweneuyo wakusunga Sabata kwambura kulinanga,+
Uyo wakuwezgako woko lake ku uheni uliwose.
3 Mulendo uyo wajibatika kwa Yehova waleke kuyowoya kuti:
‘Yehova+ wanipaturenge nadi ku ŵanthu ŵake.’
Nthunguli yileke kuyowoya kuti: ‘Wonani, ine nili khuni lakomira.’”
4 Pakuti Yehova wakuphalira nthunguli izo zikusunga masabata ghane, izo zikusankha icho nkhukondwa nacho na kukoleska phangano lane kuti:
5 “Nizipenge chikumbusko na zina mu nyumba yane na mukati mwa viliŵa vyane,
Chinthu chiwemi chomene kuluska ŵana ŵanalume na ŵanakazi.
Nizipenge zina lamuyirayira,
Ilo limalenge chara.
6 Ndipo ŵalendo awo ŵajibatika kwa Yehova kumuteŵetera,
Kutemwa zina la Yehova,+
Na kuŵa ŵateŵeti ŵake,
Wose awo ŵakusunga Sabata kwambura kulinanga,
Awo ŵakukoleska phangano lane,
7 Nawo niŵatolerenge ku phiri lane lituŵa+
Na kuŵakondweska mu nyumba yane yakusoperamo.
Sembe zawo zakotcha zamsuma na sembe zawo zinyake zipokelerekenge pa jotchero lane.
Pakuti nyumba yane yichemekenge nyumba yakusoperamo ŵanthu wose.”+
8 Fumu Yikuru Yehova, iyo yikuwunganya pamoza ŵakumbininika ŵa Israyeli,+ yikuti:
“Niwunganyenge kwa iyo ŵanyake padera pa awo ŵawunganyika kale.”+
9 Imwe mose vikoko vyamuthondo, zani muzakarye,
Imwe mose vinyama vyakofya vyamuthengere.+
10 Ŵalinda ŵake mbachibulumutira,+ palije uyo waŵikako mahara.+
Wose ni ntcheŵe zambuwu, zikubwentha chara.+
Ŵakuŵeŵefuka na kugona pasi, ŵakutemwa kukonona.
11 Ni ntcheŵe zakusotoka na njara,
Ŵakukhuta chara.
Mbaliska ŵambura kupulikiska.+
Waliyose wakwenda nthowa yake.
Waliyose wa iwo wakupenja chandulo mu ukhuluku, wakuti:
12 “Zaninge, lekani nitoreko vinyo,
Tiyeni timwe betubetu chakumwa chakuloŵezga.+
Ndipo namachero kuzamuŵa nga ni muhanya uno, kweni kuluska apa.”
Tumizgani
Tumizgani
MALEMBA GHAKUPATULIKA MU MANG'ANAMULIRO GHA CHARU CHIPHYA
Yesaya 56
Chitumbuka
Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi mungatemwa kuŵerenga nkhani iyi mu %%?
Baibolo la pa Intaneti | MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
42 Penepapo ŵalongozgi wose ŵa nkhondo, Yohanani+ mwana wa Kareya, Yezaniya mwana wa Hoshaya, na ŵanthu wose, kwambira ku ŵachoko m’paka ku ŵakuru, ŵakiza pafupi.
2 Ŵakati kwa Yeremiya ntchimi: “Pulika pempho lithu kuti utovwire, ndipo utilombere kwa Yehova Chiuta wako. Ulombereso ŵakukhalapo wose aŵa, pakuti nga umo ukuwonera, mbachoko chomene awo ŵasidika+ pa ŵanandi.
3 Yehova Chiuta wako watiphalire nthowa yakuti tendengemo na icho tikwenera kuchita.”
4 Ntheura Yeremiya ntchimi wakati kwa iwo: “Namupulikani, ndipo nimulomberaninge kwa Yehova Chiuta winu kuyana na pempho linu. Ndipo lizgu lililose ilo Yehova wamuzgoraninge, nimuphaliraninge. Nibisengeko lizgu nanga ndimoza chara kwa imwe.”
5 Iwo ŵakati kwa Yeremiya: “Yehova waŵe kaboni waunenesko na wakugomezgeka kwimikana nase usange tichitenge chara kuyana na ivyo Yehova Chiuta wako watiphalira kwizira mwa iwe.
6 Tipulikirenge lizgu la Yehova Chiuta withu, uyo tikukutumako, kwali ndiwemi panji liheni, mwakuti vinthu vitiyendere makora chifukwa tikupulikira mazgu gha Yehova Chiuta withu.”
7 Pamanyuma pa mazuŵa 10, mazgu gha Yehova ghakiza kwa Yeremiya.
8 Ntheura wakachema Yohanani mwana wa Kareya na ŵalongozgi wose ŵa nkhondo awo ŵakaŵa nayo na ŵanthu wose, kwambira ku ŵachoko m’paka ku ŵakuru.+
9 Wakati kwa iwo: “Yehova Chiuta wa Israyeli, uyo mukanitumako kuti nkhapeleke pempho linu, wakuti:
10 ‘Usange mukhalenge mu charu ichi, mbwenu nimuzenganinge, kumubwangandurani chara; nimupandaninge, kumuzgurani chara. Pakuti nisinthenge maghanoghano pa soka ilo namukhizgirani.+
11 Mungawopanga yayi themba la Babuloni, ilo mukopa.’+
“‘Mungaliwopanga chara,’ wakuti Yehova, ‘pakuti ine nili namwe, kumuponoskani na kumuthaskani mu woko lake.
12 Nimuchitiraninge lusungu,+ ndipo ilo limuchitiraninge lusungu na kumuwezgerani ku charu chinu.
13 “‘Kweni usange mukuti: “Yayi, tikhalengemo chara mu charu ichi!” ndipo mukupulikira chara mazgu gha Yehova Chiuta winu
14 na kuyowoya kuti: “Chara, kweni tilutenge ku charu cha Eguputo,+ uko tamuwona nkhondo chara panji kupulika kulira kwa mbata nanga nkhusoŵerwa chingwa, ndiko tamukhala,”
15 mbwenu pulikani mazgu gha Yehova, imwe ŵakukhalako ŵa ku Yuda. Yehova wa mawumba, Chiuta wa Israyeli, wakuti: “Usange mwakosera nadi kuluta ku Eguputo na kukakhala kwenekuko,
16 lupanga ulo mukopa lwamumusangani mwenemura mu charu cha Eguputo, ndipo njara iyo mukopa yimulondezganinge ku Eguputo, mwamufwira kuko.+
17 Ŵanthu wose awo ŵakosera kuluta ku Eguputo kukakhala kwenekuko ŵamufwa na lupanga, njara, na nthenda zakofya. Palije uyo wamupona panji kuchimbira soka ilo namukhizgira pa iwo.”’
18 “Pakuti Yehova wa mawumba, Chiuta wa Israyeli, wakuti: ‘Nga umo ukali na kutukutwa kwane vikapungulikira pa awo ŵakakhalanga mu Yerusalemu,+ ndimo ukali wane upungulikirenge pa imwe usange mulutenge ku Eguputo. Mwamuzgoka chakutukika, chinthu chakutenthemeska, chakutemberapo, na chakuchitirika msinjiro,+ ndipo malo agha muzamughawonaso yayi.’
19 “Yehova wayowoya kwimikana namwe, imwe ŵakukhalako ŵa ku Yuda. Mungayangako yayi ku Eguputo. Manyani nadi kuti namuchenjezgani muhanya uno,
20 kuti maubudi ghinu ghamuziyaningimo. Pakuti imwe mukanituma kwa Yehova Chiuta winu kuti: ‘Utilombere kwa Yehova Chiuta withu, ndipo utiphalire chilichose icho Yehova Chiuta withu wayowoya, ise tichitenge.’+
21 Sono ine muhanya uno namuphalirani, kweni mukupulikira chara mazgu gha Yehova Chiuta winu panji kuchita chose icho wanituma kuti nizakamuphalirani.+
22 Ntheura, manyani nadi kuti ku malo agho mukukhumba kulutako na kukakhala mwamufwa na lupanga, njara, na nthenda zakofya.”+
Tumizgani
Tumizgani
MALEMBA GHAKUPATULIKA MU MANG'ANAMULIRO GHA CHARU CHIPHYA
Yeremiya 42
Chitumbuka
Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: Kwa wakulongozga sumu. Yimbike na vyakwimbira vya vingwe, muyichunire pa Shiminiti.* Sumu ya Davide.6 A Yehova, munganichenyanga uku muli na ukali yayi,Ndipo munganilanganga uku mwatukutwa chara.+2 Munilongore lusungu, A Yehova, pakuti nkhulopwa.Nichizgani, A Yehova,+ pakuti viwangwa vyane vikumbwakamira.3 Nahangayika chomene,+Ndipo nkhufumba imwe, A Yehova, kasi viŵenge nthena m’paka pawuli?+4 Welerani, A Yehova, nithaskani.+Niponoskani chifukwa cha lusungu* lwinu.+5 Uyo wafwa wangamuzunurani* yayi.Ni njani wangamulumbani mu Dindi?*+6 Navuka na kutampha kwane.+Usiku wose nkhunyeweska bedi lane na masozi.Nkhuzumbwiska chakugonapo chane na kulira.+7 Jiso lane lalolotera chifukwa cha chitima.+Lalopwa* chifukwa cha wose awo ŵakunisuzga.8 Fumaniko kwa ine, mose imwe mukuchita uheni,Pakuti Yehova wapulikenge kulira kwane.+9 Yehova wapulikenge pempho lane lakuti wanovwire.+Yehova wapokelerenge lurombo lwane.10 Ŵalwani ŵane wose ŵalengeskekenge na kuchita wofi.Ŵawelerenge chafutanyuma chifukwa cha kukhozgeka soni mwamabuchi.+